
SUMMIT G20 LA BRISBANE, ÎNTR-UN CLIMAT TENSIONAT
La Brisbane, în Australia, s-a desfăşurat, în perioada 15-16 noiembrie 2014, summit-ul anual G20, al principalelor 20 de ţări dezvoltate şi emergente din lume.  Reuniunea la vârf a fost destinată, iniţial, cu precădere, relansării creşterii economice globale, imunizării sistemului bancar la noi şocuri şi eliminării unor „portiţe” legale exploatate de companiile transnaţionale. Gazda summit-ului, premierul australian Tony Abbott, „a încercat să ocolească probleme sensibile precum ecologia sau impunerea de noi reguli financiare internaţionale”
.

 
Potrivit Reuters „odată ce temele economice au fost convenite, în prim-planul întrunirii din Australia au apărut problemele de securitate”, printre acestea numărându-se situaţia din Ucraina. În perioada de pregătire a summit-ului în Australia „s-au făcut auzite voci cerând anularea invitaţiei preşedintelui rus Vladimir Putin, din cauza acţiunilor Rusiei în Ucraina şi a doborârii avionului malaiezian cu australieni la bord, în luna iulie, deasupra zonei ucrainene controlate de separatiştii sprijiniţi de Kremlin”. Astfel, „summit-ul s-a prefigurat ca o confruntare între liderii occidentali şi preşedintele rus Vladimir Putin”
.

Pe agenda summit-ului G20 din Australia s-au aflat şi crizele din Orientul Mijlociu. Premierul britanic, David Cameron, a afirmat că britanicii care devin luptători în străinătate ar putea fi împiedicaţi să revină acasă în baza unor noi legi dure îndreptate împotriva militanţilor organizaţiei Statului Islamic. Legislaţia a fost adoptată în luna septembrie. În preziua deschiderii reuniunii la vârf, David Cameron a subliniat că va intra în vigoare „curând”, fără a menţiona o dată concretă. Premierul britanic a precizat că, în baza noii legislaţii antiteroriste, avioanelor de pasageri le poate fi refuzată aterizarea în Marea Britanie dacă liniile ariene ignoră, de exemplu, „listele negre”
 cu pasageri sau nu se supun verificărilor cerute de autorităţile britanice.
Schimb acid de replici Putin-Occident, anterior summit-ului

Cu o zi înainte de deschiderea summit-ului, premierul australian Tony Abbott, a afirmat că preşedintele rus Vladimir Putin intenţionează să restaureze "gloria pierdută a ţarismului sau a Uniunii Sovietice". În dimineaţa deschiderii reuniunii la nivel înalt, Herman Van Rompuy, a declarat pentru presă că situaţia din Ucraina rămâne un subiect de "preocupare majoră"
. 


Premierul britanic a denunţat “o Rusie care agresează ţări mai mici decât ea” referindu-se la Ucraina. „Încă mai sper că Rusia va da întâietate raţiunii şi va recunoaşte că este nevoită să-i permită Ucrainei să se dezvolte ca o ţară independentă şi liberă să facă alegerea pe care o doreşte”
 a afirmat David Cameron. Ca o replică indirectă, Vladimir Putin a declarat că „formarea eventuală de noi blocuri în sânul G20 ar fi o idee proastă, deloc constructivă şi chiar dăunătoare pentru economia mondială”
  Rusia a negat că ar trimite trupe sau tancuri în Ucraina.

Alianţa Nord-Atlantică a confirmat temerile autorităţilor de la Kiev, potrivit cărora Rusia ar fi mobilizat trupe şi echipamente militare în estul Ucrainei, controlat de rebelii proruşi. Acuzaţiile au fost negate de Moscova. Pe de altă parte, Rusia a acuzat Misiunea de observatori a OSCE desfăşurată în Ucraina că susţine autorităţile de la Kiev în conflictul dintre forţele ucrainene şi separatiştii proruşi. Potrivit Ministerului rus de Externe, Misiunea de observatori a OSCE "a lăsat impresia că toate eforturile sale vizează acordarea de ajutor şi susţinere doar pentru una dintre părţile conflictului, şi anume pentru autorităţile de la Kiev"
.
Jean-Claude Juncker, acuzat de "conflict de interese"

Preşedintele Comisiei Europene, Jean-Claude Juncker, a fost acuzat de "conflict de interese" în contextul dezvăluirilor referitoare la existenţa unui sistem de evaziune fiscală în timp ce era premier al Luxemburgului. Potrivit unor surse, Luxemburgul ar fi organizat un sistem de evaziune fiscală favorabil companiilor multinaţionale, scandalul fiind denumit "LuxLeaks". În contextul în care Australia a promis măsuri foarte dure în acest dosar, Jean-Claude Juncker a replicat: "Cred cu adevărat că trebuie să luptăm la nivel internaţional împotriva evaziunii fiscale"
.

Putin, precedat de patru nave de război în largul coastelor australiene

Vladimir Putin „îşi face revenirea în marea arenă internaţională” după „excluderea temporară a Rusiei din G8 din cauza situaţiei din Ucraina”, precedat de  „patru nave de război în largul coastelor ţării-continent,  un crucişător, un distrugător, un remorcher şi un vas de aprovizionare”. Supravegheată îndeaproape de marina australiană, „”suita” navală a lui Putin nu este ceva ieşit din comun. În 2010, când ex-preşedintelui rus Dmitri Medvedev s-a dus în California, a beneficiat de un convoi similar în Pacificul de vest”
. 

Premierul australian Tony Abbott a afirmat că „este neobişnuit, însă nu lipsit de precedent ca navele ruseşti să înainteze atât de mult spre sud”
.  Cancelarul german, Angela Merkel, a precizat că nu este „îngrijorată de prezenţa navelor ruseşti la nord de Australia, ci de situaţia din Ucraina”
.
Prezenţa flotilei ruseşti în largul Australiei „a fost pusă de unii comentatori pe seama dorinţei lui Vladimir Putin de a face spectacol”. Alţii, mai critici faţă de liderul de la Kremlin, au afirmat că „Putin cu cele 16 lansatoare de rachete instalate la bordul crucişătorului este reîncarnarea diplomaţiei forţei din secolul XIX”
.
Liderii G20, fotografiaţi în ipostaze inedite

Cu o zi înainte de deschiderea summit-ului G20 de la Brisbane, liderii au fost prezentanţi asemenea unor turişti aflaţi la plajă, într-un fotomontaj realizat de publicaţia australiană The Courier-Mail. Astfel, preşedintele francez François Hollande, într-o cămaşă de culoare bej, a fost surprins în timp ce se pregătea să sorbă dintr-un pahar de vin alături de omologul său sud-african, Jacob Zuma, care avea în mână o sticlă cu bere. Noul preşedinte indonezian, Joko Widodo, se afla în apropierea unui grătar, împreună cu premierul japonez, Shinzo Abe - în costum de salvamar - şi preşedinta Braziliei, Dilma Rousseff, în costum de scafandru.

 Cancelarul german, Angela Merkel, cu pălărie şi ochelari de soare, îmbrăţişa un koala. Barack Obama era în pantaloni scurţi, iar Vladimir Putin - numit "Ruski" de publicaţie - purta o pălărie confecţionată din cartonul unui pachet de bere. 

Publicaţia The Courier-Mail a adoptat un ton serios într-un alt articol dedicat summitului G20, în care îi cere preşedintelui Vladimir Putin să-şi "ceară scuze"
 australienilor pentru prăbuşirea avionului Malaysia Airlines în Ucraina.

Protest “convenţional” la Brisbane
Sute de persoane au manifestat, la Brisbane, în debutul summit-ului G20. Trei protestatari au fost reţinuţi. "Am venit pentru a atrage atenţia asupra faptului că premierul australian, Tony Abbott, a încercat să evite dezbaterile despre încălzirea climei"
, au declarat unii protestatari.

Alte persoane purtau pancarte cu textul "Putin, pătat de sânge", o referire la presupusa implicare a Rusiei în doborârea Cursei MH17 a Malaysian Airlines. Un manifestant şi-a manifestat nemulţumirea privitor la atitudinea preşedintelui Mexicului, Enrique Pena Nieto, faţă de dispariţia a 43 de studenţi.

Barack Obama a anunţat că Statele Unite vor oferi trei miliarde de dolari Fondului Verde al Naţiunilor Unite, destinat sprijinirii ţărilor în lupta împotriva efectelor schimbărilor climatice. Liderul de la Casa Albă a subliniat în mod insistent problema problema schimbărilor climatice după ce Statele Unite au anunţat un acord inedit cu China în privinţa reducerii emisiilor de gaze cu efect de seră.  Includerea problemelor privind mediul în comunicatul final al G20 nu a fost dorită de ţara gazdă, Australia, reticentă pe această temă. Australia vrea să se concentreze pe creşterea PIB-ului mondial, problema infrastructurii, subiectul energetic şi lupta împotriva optimizării fiscale agresive a multinaţionalelor şi evaziunii fiscale. 

Protest neconvenţional 

Aproximativ 400 de australieni - bărbaţi, femei şi copii - şi-au îngropat capetele în nisip pe o plajă din Sidney pentru a protesta faţă de refuzul premierului Tony Abbott de a include problema încălzirii globale pe agenda de lucru a summit-ului G20. Protestul inedit a avut loc după ce premierul australian a declarat că "locurile de muncă şi creşterea economică" trebuie să fie problemele principale discutate la summit-ul G20, nicidecum "ceea ce s-ar putea întâmpla peste 16 ani"
 ca urmare a încălzirii globale.

Protestatarii s-au declarat exasperaţi de faptul că Australia refuză să facă mai mult în domeniul ecologiei, în contextul în care Statele Unite şi China au încheiat un acord istoric, care limitează emisiile de carbon ale celor două ţări. În luna iulie, Australia a devenit una dintre puţinele ţări care a adoptat o măsură contrară eforturilor comune depuse de statele lumii împotriva încălzirii globale, abrogând o taxă care fusese instaurată, anterior, pentru limitarea emisiilor de gaze cu efect de seră.  
Obama: “Securitatea în Asia nu trebuie bazată pe sfere de influenţă”  
Preşedintele american, Barack Obama, a avertizat, la Brisbane, asupra "pericolelor care ar putea ameninţa progresele" înregistrate în Asia, menţionând "disputele teritoriale (...), care ameninţă să degenereze în confruntări". Liderul de la Casa Albă a făcut această remarcă într-un discurs ţinut la Universitatea din Brisbane, în marja summit-ului G20. "Considerăm că naţiunile şi popoarele au dreptul de a trăi în siguranţă şi în pace, că securitatea în Asia nu trebuie să se bazeze pe sfere de influenţe, pe coerciţie sau pe intimidare, cu ţări mari hărţuind ţări mici, ci pe respectarea dreptului şi normelor internaţionale şi soluţionarea paşnică a disputelor"
. 

În ultimii ani s-au multiplicat tensiunile între Beijing şi vecinii săi, în Marea Chinei de Sud. Zona este strategică, fiind traversată de căi maritime internaţionale. De asemenea, Marea Chinei de Sud este bogată în resurse piscicole, având şi importante rezerve de petrol şi gaze.

Relaţiile dintre Tokyo şi Beijing au devenit tensionate în ultimii doi ani din cauza statutului Insulelor Senkaku, în Marea Chinei de Est, administrate de Japonia dar revendicate de China, sub denumirea Diaoyu. Instalarea unei platforme petroliere în luna mai - retrasă între timp - în ape maritime revendicate de Hanoi a provocat revolte sângeroase antichineze în Vietnam. 

Navele Mistral încordează relaţiile Paris-Moscova

Summit-ul a debutat pe fundalul existenţei unor tensiuni între Franţa şi Rusia. O sursă rusească "sus-plasată" a afirmat că Franţa are termen până la sfârşitul lunii noiembrie pentru a-i livra Rusiei prima navă de război de tip Mistral. În caz contrar, Parisul se expune unor cereri "serioase" de compensaţii. Premierul francez, Manuel Valls, a afirmat, anterior începerii summit-ului, că Franţa va lua decizii în mod suveran, "fără să-i dicteze cineva poziţia"
 în privinţa livrării controversate a două nave de tip Mistral către Rusia. Contractul privind livrarea celor două port-elicoptere Mistral către Rusia a fost semnat în perioada în care preşedinte al Franţei era Nicolas Sarkozy. Suma evocată în contract se ridică la aproximativ 1,2 miliarde de euro. 
În cadrul întâlnirii cu preşedintele Franţei, François Hollande, preşedintele Rusiei, Vladimir Putin, a declarat că statele nu trebuie să admită ca situaţia instabilă din lume să influenţeze relaţiile bilaterale. Vladimir Putin a precizat că, mult timp, Franţa şi Rusia au menţinut relaţii reciproce bune şi utile. „În prezent, în afacerile mondiale există multe momente turbulente, poziţiile noastre nu coincid în unele probleme. Cu toate acestea, este util să existe posibilitatea de a ne putea întâlni şi discuta aceste probleme”. Anterior, François Hollande a declarat că este dispus să contribuie la reglementarea crizei din Ucraina. De asemenea, a menţionat că, în opinia sa, „turbulenţa în afacerile mondiale nu va dura mult”
. 

În cadrul întâlnirii de la Brisbane, „Vladimir Putin şi omologul său francez, François Hollande, au subliniat că toate părţile suferă din cauza situaţiei din sud-estul Ucrainei şi sancţiunilor anti-ruse”
 a precizat purtătorul de cuvânt al preşedintelui rus, Dmitri Peskov. 

Renzi l-a invitat pe Putin la Milano

La Brisbane a avut loc o întâlnire între preşedintele Rusiei, Vladimir Putin, şi premierul Marii Britanii, David Cameron. RIA Novosti a precizat că liderii au cerut presei să se retragă. Discuţiile s-au desfăşurat cu uşile închise. În cadrul întrevederii dintre Vladimir Putin şi prim-ministrul Marii Britanii, David Cameron, „a fost examinată situaţia legată de Siria şi Statul Islamic. Situaţia din Ucraina a fost principala problemă examinată de politicieni. De asemenea, părţile şi-au exprimat intenţia de reface relaţiile dintre Rusia şi Occident”
.
Vladimir Putin s-a întâlnit cu premierul Italiei, Matteo Renzi, în cadrul summit-ului G20. Cei doi lideri „şi-au exprimat îngrijorarea în legătură cu sporirea tensiunii în sud-estul Ucrainei”
. De asemenea, Matteo Renzi l-a invitat pe Vladimir Putin să viziteze expoziţia internaţională EXPO, care se va desfăşura la Milano în mai 2015. 
Înainte de începutul summit-ului, Vladimir Putin a avut o scurtă discuţie cu cancelarul Germaniei, Angela Merkel. Discuţia a fost urmată de o întrevedere desfăşurată seara târziu.  
Putin: „Nu ne aflăm în Ucraina, deci n-o putem părăsi”

Premierul Canadei, Stephen Harper i-a spus lui Vladimir Putin că „Rusia trebuie să părăsească Ucraina”. Purtătorul de cuvânt al liderului de la Kremlin, Dmitri Peskov, a precizat că  „preşedintele rus a răspuns că, din păcate, acest lucru este imposibil pentru că noi nu ce aflăm acolo”, a anunţat purtătorul de cuvânt al lui Vladimir Putin, Dmitri Peskov. A adăugat că Vladimir Putin şi Stephen Harper au avut un scurt schimb de replici, în timp de se salutau reciproc. Dmitri Peskov a menţionat că tonul discuţiei „a fost în limitele decenţei”
. 
Premierul australian, Tony Abbott, este „o gazdă a summit-ului absolut ospitalieră”, a declarat Dmitri Peskov, purtătorul de cuvânt al preşedintelui rus. Răspunzând la întrebarea dacă Tony Abbott a încercat să aplice „o lovitură frontală”, aşa cum a promis anterior, Dmitri Peskov a afirmat că premierul australian şi preşedintele rus s-au fotografiat împreună şi că „s-au bucurat de viaţă”
.  

Tur de forţă al discuţiilor cu sindicatele şi reprezentanţii BRICS

Crearea unei bănci de dezvoltare şi a unui „pool” de rezerve valutare convenţionale în cadrul BRICS vor contribui la stabilizarea pieţelor naţionale de capital, a declarat preşedintele Rusiei, Vladimir Putin, luând cuvântul la reuniunea liderilor statelor BRICS, care s-a desfăşurat în marja summit-ului G20 de la Brisbane. Liderul de la Kremlin a reiterat că BRICS creează propriile instituţii financiare, volumul total al capitalului este de 200 miliarde de dolari americani. Vladimir Putin a menţionat că noile posibilităţi de creditare comună vor permite extinderea relaţiilor comerciale şi investiţionale.

Vladimir Putin, s-a întâlnit, de asemenea, cu membrii sindicatelor statelor G20 la Brisbane. El a reiterat că Rusia a organizat reuniunea miniştrilor Muncii şi Finanţelor G20. „Problemele legate de ocuparea forţei de muncă nu pot fi rezolvate eficient şi fundamental fără participarea sindicatelor”
.

Preşedintele rus a subliniat că în Rusia funcţionează comisia trilaterală cu participarea sindicatelor, autorităţilor şi angajatorilor. Au fost semnate peste 190 de acorduri în domeniul muncii cu peste 90% din angajaţi. Vladimir Putin a adăugat că următoarea sarcină este crearea a aproximativ 25 milioane de noi locuri de muncă moderne.
Economiile BRICS pot rezista la şocuri externe

Liderii statelor BRICS (Brazilia, Rusia, India, China, Africa de Sud) consideră că economiile ţărilor emergente pot rezista la şocurile externe. Cu toate acestea, la reuniunea care a avut loc în cadrul summit-ului G20 în Australia, ei au subliniat că după şase ani de la declanşarea crizei financiare nu s-a ajuns la refacerea stabilităţii pe termen lung. De asemenea, liderii BRICS au cerut G20 să programeze examinarea reformelor FMI în cazul în care SUA nu vor ratifica până la sfârşitul anului reforma din 2010. Părţile subliniază că întârzierile excesive legate de ratificare contrazic angajamentele asumate de liderii G20, adoptate în anul 2009.

“Programul vizitei preşedintelui Putin a fost scurtat”

Preşedintele Rusiei, Vladimir Putin, a plecat mai devreme decât era programat de la summit-ul G20 desfăşurat la Brisbane, pe fondul tensiunilor cu liderii occidentali din cauza crizei ucrainene, au afirmat surse ruse. "Programul vizitei preşedintelui Putin a fost modificat. A fost scurtat", a declarat o sursă din cadrul delegaţiei ruse. Astfel, Vladimir Putin a participat la dezbateri, dar a lipsit de la dineul oficial, părăsind Brisbane."Acest dineu este mai degrabă o ocazie de divertisment"
.

Pe de altă parte, purtătorul de cuvânt al Preşedinţiei ruse, Dmitri Peskov, a precizat că Vladimir Putin părăseşte summit-ul “după epuizarea activităţilor din agendă”. Dmitri Peskov a respins speculaţiile potrivit cărora Vladimir Putin şi-ar fi modificat programul din cauza disensiunilor cu liderii occidentali. "Aceste speculaţii sunt nişte absurdităţi. Tema sancţiunilor împotriva Rusiei a fost abordată pe larg la toate întrevederile bilaterale, dar nu a făcut nimeni presiuni"
 a subliniat purtătorul de cuvânt.

Vladimir Putin a fost supus presiunilor cu ocazia summit-ului G20, liderii occidentali reproşându-i implicarea în conflictul din Ucraina. Au fost exercitate presiuni şi în legătură cu doborârea Cursei Malaysia Airlines MH17 în Ucraina, incident soldat cu 298 de morţi, inclusiv 38 de australieni.

Acţiunile Rusiei în Ucraina reprezintă "o ameninţare mondială", a afirmat preşedintele Statelor Unite, Barack Obama, cu ocazia summit-ului G20. "Statele Unite coordonează eforturile de contracarare a epidemiei de Ebola şi se opun agresiunii Rusiei asupra Ucrainei, care este o ameninţare mondială, după cum am observat cu doborârea Cursei aeriene MH17"
 a declarat Barack Obama.

Cancelarul Germaniei, Angela Merkel, a avertizat că Uniunea Europeană analizează posibilitatea impunerii unor noi sancţiuni împotriva Rusiei, pe fondul crizei din Ucraina. "Actuala situaţie nu este satisfăcătoare. Analizăm posibilitatea introducerii unor noi oficiali pe lista sancţiunilor". La rândul său, Herman Van Rompuy a cerut Rusiei să “intensifice presiunile asupra liderilor separatişti din estul Ucrainei”
.  
O nouă instituţie energetică internaţională

Summitul G20 de la Brisbane ar putea pune bazele unei noi instituţii energetice internaţionale, al cărei rol va fi de a asigura stabilitatea şi transparenţa, potrivit The Australian, în contextul în care preţul petrolului a scăzut pe fondul slabei cereri la nivel mondial, atingând cel mai mic nivel din 2010. Fără a-şi dezvălui sursele, publicaţia australiană a precizat că “unele dintre marile ţări producătoare, între care Rusia şi Arabia Saudită, sunt de acord cu acest proiect, care rămâne, totuşi, în fază de negocieri”. Una dintre sarcinile acestei instituţii ar fi asigurarea unei reprezentări mai eficiente a ţărilor emergente. "Australia şi alte mari economii încearcă să pună bazele unui nou regim pentru comerţul cu produse energetice în lume"
, cu precădere din cauza temerilor generate de variaţiile de preţ. 

Înfiinţarea unei noi instituţii energetice internaţionale se impune întrucât cele două agenţii existente, Agenţia Internaţională pentru Energie (IEA, pentru ţările consumatoare) şi Organizaţia Ţărilor Exportatoare de Petrol (OPEC, pentru ţările producătoare), “nu mai sunt în pas cu realitatea”. De exemplu, “Statele Unite, care fac parte din IEA, au devenit între timp un important producător de gaze de şist, în timp ce cota ţărilor din cadrul OPEC în producţia mondială se află în declin”
.

Declaraţia de la Brisbabe, privind lupta împotriva Ebola
Liderii summit-ului G20 de la Brisbane au adoptat o declaraţie în legătură cu lupta împotriva virusului Ebola. Ei au cerut comunităţii mondiale să acorde ajutor financiar pentru lupta împotriva epidemiei de Ebola. Documentul reflectă îngrijorarea profundă faţă de răspândirea bolii, subliniundu-se gravitatea urmărilor umanitare, sociale şi economice ale epidemiei de Ebola în Guineea, Liberia şi Sierra Leone, ţările cele mai afectate de această boală.

Ţările BRICS (Brazilia, Rusia, India, China, Africa de Sud) sunt îngrijorate de epidemia Ebola, sprijină eforturile ONU în lupta împotriva virusului şi se pronunţă pentru desfăşurarea unei activităţi comune împreună cu comunitatea mondială, se spune în declaraţia adoptată după încheierea reuniunii liderilor statelor BRICS pe marja summit-ului G20 de la Brisbane. Potrivit Organizaţiei Mondiale a Sănătăţii, aproximativ 14.500 de oameni au fost infectaţi cu virusul Ebola. 5.177 de oameni au murit din cauza bolii. 

CATALONIA: PLEBISCIT FĂRĂ VALOARE LEGALĂ PENTRU INDEPEDENŢĂ
Separatiştii din Catalonia au organizat, duminică 9 noiembrie 2014, o consultare „simbolică”, fără valoare legală, privind independenţa regiunii. Participanţii au fost chemaţi să răspundă la două întrebări: "Vreţi Catalonia să fie stat?" - şi,  în cazul unui răspuns pozitiv, "Vreţi să fie independent?". Inspirându-se de la separatiştii scoţieni, liderii catalani au permis participarea la vot a tinerilor cu vârsta de peste 16 ani şi a străinilor rezidenţi. Catalonia are 7,5 dintre cele 47 de milioane de locuitori ai Spaniei şi asigură 22% din Produsul Intern Brut spaniol. 

Între Catalonia şi Madrid s-a înregistrat o aprinsă dispută. Autorităţile madrilene au refuzat să acorde regiunii un grad sporit de autonomie, dincolo de prerogativele largi de care dispun instituţiile locale. Militanţii pentru independenţă au promis „o ţară mai bună" prin despărţirea de Spania. 

Executivul catalan a organizat această consultare fără valoare legală - la care nu au existat nici liste electorale, nici comisii electorale - în pofida faptului că Tribunalul Constituţional, sesizat de Guvernul spaniol, a dispus de două ori suspendarea scrutinului, până la pronunţarea pe fond. "Cât timp voi fi eu şeful Guvernului, se vor respecta Constituţia şi suveranitatea, şi nimeni nu va sparge unitatea Spaniei", a declarat premierul spaniol, Mariano Rajoy, subliniind că “scrutinul nu va avea nici un efect”
.

La scrutinul consultativ au fost aşteptaţi să participe aproximativ 5,4 milioane de locuitori cu drept de vot. Liderii separatişti „au sperat ca o participare ridicată şi un vot pozitiv să oblige guvernul spaniol să accepte mai multă autonomie, care să ducă în timp la independenţă”
. La urne s-au prezentat, însă, doar 2 milioane de catalani după ce tabăra unionistă a anunţat că va boicota referendumul.

Coordonatorul platformei separatiste, Joan Rigol, a adresat autorităţilor spaniole un avertisment "Ştiţi că se poate totul întoarce împotriva voastră, dacă întindeţi coarda prea tare. Un poliţist care confiscă o urnă - aceasta ar fi o imagine catastrofală"
.

Consultarea simbolică pentru independenţa Cataloniei s-a desfăşurat fără tulburări majore. Unicul incident notabil a fost vandalizarea unei secţii de votare din provincia Girona - situată în nordul Cataloniei - care a dus la arestarea a cinci persoane cu vârste între 21 şi 34 de ani, care au pătruns cu forţa în clădire, au insultat alegătorii prezenţi şi au distrus mai multe urne şi buletine de vot. 

Executivul catalan - Generalitat - a anunţat, după consultare, că “decizia autorităţilor locale de a lupta pentru independenţa Cataloniei a întrunit majoritatea voturilor exprimate”
. Potrivit informaţiilor furnizate de Joana Ortega, vicepreşedinte al Generalitat, aproximativ 80,7% din participanţi au votat “Da” la întrebările „Doriţi Catalonia să fie stat?” şi „Dacă da, doriţi să fie un stat independent?”;  4,55% au votat “Nu” la amândouă întrebările; 10,1% dintre respondenţi au votat “Nu” la a doua întrebare, dorind o Catalonie care să rămână parte a Spaniei; 0,98% dintre voturi au fost anulate.

Arturo Mas s-a declarat mulţumit de rezultatul obţinut. Potrivit liderului separatist, votul consultativ demonstrează că poporul catalan îşi doreşte independenţa faţă de Spania. „Scopul nostru, obiectivul nostru este de a vota într-un referendum definitiv, dacă va fi posibil, în acord cu Madridul”. Pe de altă parte, Joana Ortega a afirmat că  „aceste rezultate trebuie interpretate cu prudenţă în contextul în care opozanţii independenţei au boicotat scrutinul”
.
Memento

La mijlocul lunii octombrie, guvernul catalan a renunţat oficial  la un scrutin privind independenţa acestei regiuni  spaniole. Şeful guvernului catalan, Artur Mas, a anunţat, însă, pentru 9 noiembrie, o "consultare simbolică" a locuitorilor regiunii cu vârste de peste 16 ani. Arturo Mas nu a dorit să se plaseze în ilegalitate după decizia Tribunalului Constituţional al Spaniei care a respins  organizarea unui referendum în tipul celui din Scoţia. "Adversarul nostru rămâne Madridul, statul spaniol"
 a afirmat Arturo Mas, reiterând argumentele în favoarea independenţei: refuzul catalonilor de a mai plăti impozite ce servesc la plata politicienilor şi funcţionarilor de la Madrid şi nemulţumirea provocată de intenţia guvernului spaniol de a suprima dreptul la avort. Acest ultim argument nu mai avea corespondent în realitate, premierul Mariano Rahoy abandonând respectivul proiect legislativ.  

Rezultatul referendumului din Scoţia a influenţat atitudinea catalanilor. Chiar dacă liderul guvernului catalan a sugerat că nu renunţă la fondul problemei - respectiv, obţinerea independenţei - înfrângerea  separatiştilor din Scoţia a influenţat atitudinea catalanilor. Arturo Mas pare a încerca o altă metodă de a-şi păstra poziţia politică: transformarea viitoarelor alegeri regionale într-un referendum asupra independenţei.  În acest scop, Arturo Mas propune  să conducă  o majoritate  asigurată de coaliţia tuturor  suporterilor independenţei Cataloniei împotriva  Partidului Popular şi a Partidului Socialist Spaniol, oponenţi ai separatismului.

Liderul separatist catalan, aflat în impas

O parte a opoziţiei a cerut organizarea de alegeri anticipate, după ce referendumul cu privire la independenţa regiunii prevăzut pentru 9 noiembrie a fost înlocuit cu o consultare pur simbolică,. “Revizuiţi-vă poziţia, reconstituiţi unitatea şi, dacă nu reuşiţi, convocaţi ulterior alegeri anticipate!”
 a cerut, în parlamentul regional de la Barcelona, Joan Herrera, liderul ecologiştilor de stânga - una dintre puţinele formaţiuni politice favorabile unui referendum. La rândul său, partidul catalan Ciudadanos, adversar al independenţei Cataloniei, s-a pronunţat în favoarea alegerilor anticipate. “Când partenerul vă abandonează şi rămâneţi singur şi în minoritate, trebuie să convocaţi alegeri”
 a declarat liderul acestei formaţiuni, Albert Rivera.

Varianta consultării simbolice nu a fost agreată nici de aliaţii catalani de stânga ai lui Arturo Mas, favorabili unui referendum. Întrucât, din decembrie 2012 nu dispune de majoritate în Legislativul regional, Arturo Mas depinde, pentru a putea guverna, de sprijinul susţinătorilor independenţei şi republicanilor de stânga din Esquerra Republicana de Catalunya (ERC). Aceştia au cerut, în schimbul sprijinului lor, organizarea unui referendum înainte de 2015. Abandonarea proiectului referendumului asupra independenţei l-a determinat pe liderul ERC, Oriol Junqueras, să ceară organizarea unui scrutin. “Soluţia o reprezintă alegerile (...). Este nevoie de această soluţie cât mai curând posibil” a subliniat Oriol Junqueras, adăugând că, dacă după votul solicitat va “exista o majoritate parlamentară suficientă pentru a declara independenţa, trebuie să o declarăm”
.

S-a solicitat arestarea celor implicaţi în organizarea scrutinului

Ministrul Justiţiei de la Madrid, Rafael Catala, a calificat scrutinul din Catalonia drept „un act de propagandă (...) steril şi inutil”
.

Partidul catalan de centru, Uniune, Progres şi Democraţie (UPyD) a depus o plângere la autorităţile centrale împotriva lui Arturo Mas şi a miniştrilor catalani Irene Irgau - Educaţie - şi Ramon Espadaler - Interne, solicitând „arestarea şi punerea la dispoziţia justiţiei a autorilor, complicilor şi altor responsabili”
 care se fac vinovaţi de organizarea consultării ilegale. Doi purtători de cuvânt ai Asociaţiei Societatea Civilă Catalană (SCC), Daniel Arenas şi Juan Arza, au depus o plângere pentru „încălcarea deciziei dictate de Tribunalul Constituţional” care stabilise că autorităţile catalane „nu trebuie să folosească nici un mijloc public pentru a organiza acest proces”
.

“Flashmob orchestrat de separatişti” cu participarea lui “Spongebob”


Plebiscitul catalan este abordat, din perspectivă critică, de Deutsche Welle. Reproducerea parţială a textului scuteşte de orice comentariu. 
Organizatorii plebiscitului alternativ - "proiectul 9-N", cum a fost numit - au afirmat că este vorba despre un eveniment organizat în scopul consultării voinţei catalanilor. Ceea ce se voia un exerciţiu în materie de libertate de opinie a devenit un flashmob orchestrat de separatişti, în care toţi s-au făcut că votează. 

Consultarea populară, care fusese anterior interzisă de Curtea Constituţională, nu avea legitimitate democratică. Absenţa oricăror garanţii juridice şi a listelor cu alegători, o situaţie care a făcut posibilă înregistrarea în rândul alegătorilor a lui Spongebob, care a votat o dată, a doua oară şi ori de câte ori a considerat necesar, demonstrează că plebiscitul nu a respectat nici cele mai elementare reguli pentru a fi considerat garanţia unui rezultat reprezentativ. De altfel, toţi catalanii care au respectat legea, adică majoritatea celor care nu sunt naţionalişti, au rămas acasă.

Râvna lui Arturo Mas de a impune un plebiscit în pofida tuturor legilor ordinii democratice s-a dovedit o mare greşeală, care a afectat imaginea Cataloniei şi a întregii Spanii. Militanţii pentru independenţă ştiau că 9-N nu era un plebiscit, dar un gest de nesupunere însoţit de un război al imaginilor. Adepţii independenţei voiau să vadă dacă statul spaniol va îndrăzni să împiedice cu forţa "marea serbare democratică" din Catalonia. 

După ce separatiştii s-au dat în stambă şi guvernul Rajoy nu a avut de suferit, a venit vremea negocierilor în linişte. Premierul spaniol Mariano Rajoy a exprimat dorinţa de a discuta cu Arturo Mas. În condiţiile în care cei doi nu se vor baricada din nou în spatele poziţiilor cunoscute, ar putea sonda posibilităţile existente, între care se numără o reformă constituţională şi o reformă a statutului de autonomie al Cataloniei.

Arturo Mas ar putea solicita acelaşi lucru ca până acum: cererea de organizare a unui referendum privind independenţa, al cărui rezultat să aibă caracter obligatoriu. Această eroare nu trebuie repetată. Nu e posibil să doreşti o negociere cu statul pornind de la revendicări maximale. Unui stat nu-i poţi spune: aşa sau deloc. Într-un astfel de caz, statul răspune: mai bine deloc. 
STATUL ISLAMIC: VIOLENŢĂ PROGRESIVĂ. COPII DECAPITAŢI
Copii creştini, decapitaţi de jihadişti

Gruparea teroristă Statul Islamic a decapitat patru copii creştini, în Irak, după ce aceştia au refuzat să se convertească la Islam. Andrew White, cunoscut drept "vicarul din Bagdad", a afirmat că aceste crime s-au petrecut în apropierea capitalei irakiene, într-o enclavă creştină ocupată de Statul Islamic.

Potrivit „vicatului din „Bagdad”, jihadiştii au "vânat" creştinii, "i-au ucis, le-au tăiat copiii în jumatate, le-au tăiat capetele”. Creştinii „s-au mutat în nord, a fost îngrozitor ce li s-a întâmplat". Luptători ai Statului Islamic "au venit la unul dintre creştini. I-au spus bărbatului: fie spui că te converteşti, fie îţi ucidem toţi copiii. Era disperat, a spus cuvintele. Apoi m-a sunat: Părinte, am spus cuvintele, asta înseamnă că Dumnezeu nu mă mai iubeşte? Eu i-am răspuns: Dumnezeu te iubeşte, te va iubi mereu"
.

Andrew White a relatat că islamiştii au decapitat copiii care au refuzat "să-l urmeze pe Mohamed". Jihadiştii "au venit la copii şi le-au zis: spuneţi că îl veţi urma pe Mohamed. Copiii, toţi sub 15 ani, patru la număr, au răspuns: nu, noi îl iubim pe Dumnezeu, l-am iubit mereu şi l-am urmat mereu, Dumnezeu a fost mereu cu noi. Le-au tăiat capetele tuturor”
.
Andrew White „a fost, la rândul său, ameninţat cu moartea de Statul Islamic. S-a refugiat în Israel. Majoritatea celor care au lucrat cu el se află în nordul Irakului, unde au grijă de refugiaţii creştini”
.  

Execuţii prin decapitare şi lapidare, în faţa copiilor

Militantii Statului Islamic au decapitat, în nordul Siriei, un bărbat acuzat de blasfemie. Execuţia a avut loc într-o piaţă publică din oraşul Sulouk, unde se aflau şi copii - au precizat, în egală măsură, o organizatie pentru drepturile omului şi un site al extremiştilor. Cele două surse au fost citate de Reuters.

În zonele pe care le controlează în Siria şi în Irak, jihadiştii au decapitat sau au lapidat mai mulţi indivizi acuzaţi de a fi încălcat legea islamică prin fapte precum adulter, furt sau blasfemie. În mesajul postat pe site-ul jihadist se menţioneaza că bărbatul şi-a recunoscut vina înainte de a fi decapitat, în provincia Raqqa, controlată de Statul Islamic. Au fost postate, de asemenea, mai multe imagini cu mulţimea care asista. În una dintre fotografii, alături de victimă apare călăul cu  sabia în mână.
Copil recrutat de Statul Islamic: „Trebuia să tragem fără oprire”

Jurnaliştii CNN au realizat un reportaj şocant în care, pornind de la situaţia unui băiat irakian, prin extrapolare, se conturează situaţia copiilor recrutaţi de Statul Islamic. Personajul principal al reportajului este Yasir, care, la începutul lunii noiembrie, se afla, încă, într-o bază a Statului Islamic din oraşul sirian Deir Ezzor, îmbrăcat cu vestă explozivă, înarmat cu un pistol, un Kalaşnikov şi o staţie radio. Tatăl său a reuşit să-l ducă în Turcia.

Jurnaliştii au precizat că, în timpul interviului, Yasir era foarte confuz. Iniţial, plecase cu tatăl său să lupte alături de Frontul al-Nusra - organizaţie  afiliată la al-Qaida din Siria. Când Statul Islamic a cucerit regiunea în care se aflau, el şi tatăl său i-au jurat credinţă. Jihadiştii i-au inclus în trupele lor. "Am petrecut o lună fără să-mi văd familia sau vreun cunoscut. Ne era interzis să vorbim cu oricine" a afirmat Yasir. Se afla alături de aproximativ 100 de copii. Au fost ţinuti izolaţi timp de o lună. În tăbară au fost supuşi unei intense îndoctrinări religioase, cu lecţii zilnice despre versiunea violentă şi radicală a Islamului practicată de Statul Islamic. Copiii aveau parte şi de o instruire militară riguroasă. "Ne târam pe sub sârmă ghimpată. Pe deasupra treceau gloanţe, iar noi trebuia să tragem cu armele noastre. Săream prin cercuri de metal, iar instructorii trăgeau la picioare şi ne spuneau că, dacă ne oprim, vom fi împuşcaţi" a povestit Yasir. Îi era dor de părinţii săi. Era despărţit de ei pentru prima oară.  După o lună, a fost trimis acasă, dar trebuia să se prezinte zilnic la instrucţie. "În prima zi ne-au dat arme, veste explozive şi staţii radio. Primeam apeluri de la punctele de control când veneau liderii Statului Islamic. Dacă nu erau VIP-uri, ne scoteam armele şi opream trecatorii" a precizat Yasir. Mama lui îl ruga să plece. "Spunea că sunt prea tânăr şi că nu trebuie să fiu amestecat în treaba asta. Îi răspundeam că ăsta e Jihadul"
.

După ce a asistat prima oară la o decapitare nu a mâncat două zile, oripilat de desfăşurarea evenimentului, nu de actul propriu-zis. Îi era frică sa nu-i explodeze vesta, accidental. Tatăl său a realizat că trebuia să-şi salveze fiul şi a decis să dezerteze. L-a determinat pe Yasir să-l urmeze în Turcia. Yasir a afirmat că, iniţial, nu a fost de acord. "L-am întrebat de ce face asta. Tata mi-a spus că toţi cei din Statul Islamic nu se află pe drumul adevărat al credinţei"
.

„Adolescentul este amabil, dar confuz şi se luptă cu problemele psihologice provocate de perioada în care s-a aflat în slujba Statului Islamic. La început, susţine că vrea să se întoarcă la Statul Islamic pentru că prietenii săi sunt acolo. Apoi, işi exprima regretul pentru a se fi alăturat Statului Islamic”
 au precizat autorii reportajului. 

Jihadiştii vor să vândă cadavrul primului jurnalist american decapitat 
Militanţii grupării extremiste Statul Islamic intenţionează să vândă cadavrul lui James Foley, primul jurnalist american decapitat. Suma dorită de jihadişti este de un milion de dolari. Statul Islamic oferă o mostră ADN pentru a dovedi autenticitatea cadavrului, a precizat Sputnik. Statul Islamic doreşte să predea rămăşiţele pământeşti către cei interesaţi, cu condiţia ca banii să fie viraţi înainte de trimiterea mostrei ADN, a precizat o sursă  contactată de grupare pentru a acţiona ca intermediar în această "tranzacţie". Sursa trebuie să găsească o cale de comunicare a "ofertei"
 către familia lui James Foley sau către guvernului Statelor Unite ale Americii. 

Memento
James Foley a fost primul ostatic american decapitat de gruparea Statul Islamic în august 2014. O înregistrare video postată de Statul Islamic pe Internet a arătat lumii intregi decapitarea jurnalistului. În înregistrare, James Foley apare îngenuncheat lângă un personaj îmbrăcat în negru. Jurnalistul citeşte un mesaj - despre care se consideră că a fost scris de jihadişti - în care afirmă că "adevăratul ucigaş” al său „este America". "Aş fi vrut să am mai mult timp. Aş fi vrut să am speranţa libertăţii că îmi voi vedea familia din nou"
 a spus James Foley înainte de a muri.

"Acesta este James Foley, cetăţean american. Orice încercare a ta, Obama, de a-i împiedica pe musulmani să trăiască în siguranţă sub califatul islamic se va termina într-o baie de sânge"
 afirmă juhadistul. Deşi actul decapitării este doar sugerat, exista o imagine la sfârşitul înregistrării este arătat trupul decapitat al jurnalistului.

„Eşti laş dacă decapitezi un om neajutorat, eşti monstru”
 
Văduva ostaticului britanic David Haines, decapitat de Statul Islamic ca replică la intrarea Marii Britani în coaliţia multinaţională împotriva grupării teroriste, a afirmat că încă nu i-a putut spune fiicei sale ce s-a întâmplat cu tatăl ei. Dragana Haines i-a catalogat pe ucigaşii soţului său drept laşi. "Se consideră curajoşi, dar ăsta nu e curaj. Este laşitate să decapitezi pe cineva care are mâinile legate la spate, care este în genunchi. Eşti laş dacă decapitezi pe cineva neajutorat. Nu eşti nici măcar om. Trebuie să fii un monstru pentru a face aşa ceva"
. 
David Haines s-a născut în Scoţia. A fost inginer în cadrul Forţelor Aerinene Regale ale Marii Britanii, apoi s-a dedicat voluntariatului caritabil, motiv pentru care a ajuns în Siria. David Haines a fost răpit în timp ce lucra pentru o organizaţie umanitară franceză. "Fiecare zi a fost o provocare. Mă trezeam dimineaţa şi mă gândeam dacă ar trebui să-mi păstrez speranţa. Va veni o zi în care îmi vor telefona ei sau îmi va telefona el şi îmi va spune „Ok, sunt liber, mă întorc acasă”? Sau va fi o zi în care mi se va spune că s-a întâmplat ceva rău?" a afirmat Dragana Haines. 

Decapitarea lui David Haines a fost înregistrată de jihadişti şi publicată pe Internet. În înregistrarea video cu titlul "Un mesaj către aliaţii Americii", gruparea jihadistă i-a reproşat Marii Britanii că s-a alăturat coaliţiei care atacă poziţiile controlate de Statul Islamic în Irak. "Ai intrat de bună voie într-o coaliţie cu Statele Unite împotriva Statului Islamic, aşa cum a făcut predecesorul tău, Tony Blair, urmând o tendinţă în rândul premierilor britanici care nu pot să aibă curajul de a le spune nu americanilor"
 spune călăul, cu faţa acoperită, adresându-i-se premierului David Cameron.

Ramura Al Qaida din Yemen anunţă execuţia unui alt jurnalist
Un grup de monitorizare a terorismului din America a precizat că o grupare teroristă din Yemen afiliată la Al Qaida ameninţă cu uciderea unui ostatic occidental răpit în Peninsula Arabică. SITE Intelligence Group, care monitorizează website-urile teroriste, a anunţat că a obţinut o înregistrare video de la ramura Al Qaida din Yemen în care este înfăţişat ostaticul, identificat drept Luke Somers, în vârstă de 33 de ani, fotoreporter american născut în Marea Britanie. 
Luke Somers a fost răpit în capitala yemenita Sana’a. În înregistrarea de trei minute apare şi Nasser bin Ali al-Ansi, membru local Al Qaida, care vorbeşte despre „crimele comise de America împotriva lumii musulmane”
, afirmând că Statele Unite ale Americii sunt conştiente de cererile militanţilor jihadişti. Apoi, Luke Somers rosteşte câteva fraze în engleză, lansând mesajul că, în mod sigur,  viaţa sa e în pericol şi cerând ajutor.
Casa Albă şi Pentagonul au admis că armata americană, împreună cu forţele yemenite, au efectuat o operaţiune de salvare a lui Luke Somers şi a altor ostatici tinuti de Al Qaida in Yemen. Au fost eliberaţi mai multi ostatici - nu şi Luke Somers, care fusese mutat.  

Familia fotoreporterului ostatic pledeaza cauza eliberării acestuia. Mama lui Luke Somers, Laura, le cere militanţilor Al Qaida să arate "milă" faţă de fiul sau, scrie ABC. Într-o înregistrare video postată online, afirmă că nu a cunoscut planul americanilor de a-i salva fiul - operaţiune care a eşuat. "Vă rog, daţi dovadă de milă şi oferiţi-ne şansa să îl vedem din nou pe Luke. Este tot ce avem. Luke, dacă poţi să ne auzi sau să ne vezi, să ştii că facem tot ce putem pentru a te ajuta". La rândul său, Jordan, fratele lui Luke Somers, le transmite jihadiştilor că familia sa „nu a avut cunoştinţă de încercarea de a-l salva pe Luke şi nu vrem să facem rău nimănui"
.  
Barack Obama, ameninţat de Statul Islamic cu decapitarea 
O înregistrare video difuzată de Statul Islamic prezintă un tânăr de 17 ani din Australia, care a fugit de acasă pentru a lupta alături de jihadisti. Adolescentul a jurat că organizaţia teroristă va continua să lupte împotriva Occidentului până când va câştiga, a precizat Business Insider. Abdullah Elmir îi ameninţă pe premierul australian Tony Abbott şi pe liderii occidentali - printre care, preşedintele american Barack Obama - cu decapitarea. Tânărul apare cu o puşcă în mână, fiind inconjurat de luptători ai Statului Islamic. El s-a adresat cetăţenilor din SUA, Marea Britanie şi "mai ales cetăţenilor din Australia", făcând referire şi la coaliţia internaţionala de luptă împotriva teroriştilor, condusă de Statele Unite. Abdullah Elmir a ameninţat că această coaliţie, indiferent de numărul ţărilor care o sprijină, nu va opri Statul Islamic să fluture steagul negru "în vârful Palatului Buckingham" şi "deasupra Casei Albe".

"Liderilor, printre care Obama şi Tony Abbot, le spus astfel: cu armele acestea pe care le avem, cu soldaţii (...) nu ne vom opri din luptă. Nu vom pune armele jos până când nu vom ajunge la voi acasă, până când nu vom tăia capul fiecărui tiran şi până când steagul negru nu va flutura în absolut fiecare ţară"
 a ameninţat tânărul.

Decapitarea - "asta i se va întâmpla oricărui apostat!"
Statul Islamic a anunţat decapitarea unui membru al minorităţii siite siriene ismailită, pe care l-a acuzat de "apostazie". "Poliţia islamică din provincia Homs a executat pedepsirea pentru apostazie a unui apostat ismailit. Pedeapsa a fost executată în faţa unui grup de musulmani" a afirmat gruparea într-un mesaj postat pe forumurile jihadiste. Statul Islamic a postat fotografii explicite ale execuţiei. În una dintre acestea victima apare în genunchi, în timp ce un jihadist cu sabia ridicată se află în spatele său. "Asta i se va întâmpla oricărui apostat"
 stă scris pe o pancartă aşezată pe umerii victimei decapitate, într-o altă imagine.

Comunitatea ismailita - o grupare de musulmani şiiţi caracterizată prin fanatism extrem - este compusă din aproximativ 200.000 de persoane în Siria. Cei mai mulţi locuiesc în orasul Salamiyeh din provincia Hama. Statul Islamic consideră că oricine nu este sunnit este eretic şi trebuie să moară. Sunt vizaţi, cu precădere, şiiţii şi alawiţii. De asemenea, sunniţii care nu se supun ideologiei extremiste a Statului Islamic sunt consideraţi apostaţi, fiind trataţi ca atare. 
Statul Islamic şi-a decapitat un important membru
Gruparea jihadistă Statul Islamic a executat un membru de rang înalt acuzat de fraudă şi furt, a anunţat Observatorul Sirian pentru Drepturile Omului. "Statul Islamic a executat un important lider din grupare, de naţionalitate siriană. A fost decapitat, iar trupul său a fost atârnat pe o cruce" în provincia siriană estică Deir Ezzor. Bărbatul a fost acuzat de a fi "luat bani de la musulmani” şi de a fi „fraudat fondurile Statului Islamic"
 a precizat organizaţia.

Gruparea Statul Islamic a distribuit o fotografie a bărbatului - pe nume Jalaybeeb Abu Muntather - decapitat şi atârnat pe o cruce improvizată. Execuţia sa a fost anunţată prin portavoce în zonele aflate sub controlul Statului Islamic. Un document scris de mână, aşezat pe cadavru, detalia motivele pentru care a fost "judecat" de "comandantul credincioşilor"
 - nume folosit de Statul Islamic pentru liderul sau, Abu Bakr al-Baghdadi. 

Liderul Statului Islamic a fost ucis - liderul Statului Islamic nu a fost ucis
Oficialii din Bagdad şi Washington rămân prudenţi în legătură cu soarta liderului Statului Islamic, Abu Bakr al-Baghdadi, după ce un apropiat al acestuia a fost ucis într-un atac aerian lângă Mosul. Un oficial irakian a confirmat că locotenetul lui Baghdadi, Abdur Rahman al-Athaee, cunoscut şi drept Abu Sajar, a fost ucis într-un atac care a distrus un convoi ce se deplasa la sud vest de Mosul. Despre Abdur Rahman al-Athaee se ştie că se afla, în permanenţă, lângă liderul Statului Islamic. Totuşi, „monitorizarea comunicaţiilor Statului Islamic după atac nu a oferit indicii clare că Abu Bakr al-Baghdadi ar fi fost ucis. Oficialii americani au apreciat că acesta totusi ar putea să fi fost rănit”
. Oficialii irakieni susţin că au ucis alţi doi lideri ai Statului Islamic într-un raid în oraşul Al-Qaim, lângă graniţa siriană. Raidul a vizat o casă în care se întâlneau  lideri ai Statului Islamic şi în care ar fi fost ucis liderul provinciei Anbar, Adnan Latif al-Suweidi, şi conducătorul grupării jihadiste din valea Eufratului, Bashar al-Muhandi.  

Statele Unite şi partenerii din coaliţia internaţională au lansat peste 800 de lovituri aeriene împotriva Statului Islamic, ţintind unităţi de comandă şi control, baze de antrenament, vechicule blindate, rafinării, camioane cu provizii, depozite de artilerie şi buncăre. Însă, se poate observa o absenţă notabilă din lista ţintelor - liderii de vârf ai Statului Islamic, atrage atenţia Foreign Policy într-o analiză. De când au început bombardamentele americane, pe 8 august 2014, în Irak, Statele Unite nu au desfăşurat nici un atac militar împotriva vreunui comandant important din Statului Islamic. „Lipsa acestei tactici este cu atât mai evidentă în campania militară din Siria şi Irak, cu cât vânătoarea de lideri extremişti a devenit o piatră de temelie în strategia anti-terorism a Administraţiei Obama în alte părţi ale lumii”
.
Potrivit unui oficial american din sfera Apărării, nici una dintre loviturile aeriene lansate "nu a avut la bază intenţia de a tăia capul şarpelui". Oficialii militari din Statele Unite susţin că astfel de atacuri vor urma. Întârzierea „se datorează parţial lipsei de resurse”. Înlăturarea liderilor importanţi ai Statului Islamic consumă timp şi necesită o muncă susţinută, iar nevoia de supraveghere este destul de ridicata. "Pe măsură ce campania împotriva Statului Islamic se va maturiza iar SUA vor dobândi mai multe resurse pentru a-i sprijini pe irakieni, ne vom concentra mai mult pe ţintirea indivizilor importanţi"
 a declarat Curtis J. Kellog, purtător de cuvânt al unui centru de comandă american. Statele Unite trebuie să-i găsească pe liderii extremişti, „activitate necesită multe informaţii de la sursele aflate la sol. Obţinerea unor informaţii precise este vitală, întrucât mulţi dintre comandanţii militanţilor islamişti lucrează sau călătoresc în regiuni foarte populate, cum ar fi oraşul Mosul din nordul Irakului, ceea ce înseamnă că un atac greşit ar putea duce la pierderi de vieţi omeneşti din rândul civililor”
.

 
Thomas Sanderson de la Centrul pentru Studii Strategice şi Internaţionale susţine că Statele Unite încearcă să construiască o reţea de relaţii prin care să colecteze informaţii din Siria şi Irak, însă această muncă este extrem de dificilă, întrucât necesită contacte cu locuitorii zonelor respective. Serviciile secrete americane încearcă să stabilească astfel de contacte. Dacă în Irak armata SUA se poate baza, într-o oarecare măsură, pe informaţiile obţinute de forţele de securitate irakiene, în Siria există extrem de puţine contacte de încredere. „Aşadar, operaţiunile împotriva liderilor extremişti sunt cu atât mai dificile cu cât Statul Islamic s-a adaptat la campania americanilor - îi urmăresc, ştiu cum gândesc, le anticipează mişcările. Ascunşi printre civili, conducătorii Statului Islamic sunt la adăpost sigur”
. 
În pofida unor informaţii legate de moartea sa, liderul grupării teroriste Statul Islamic, Abu Bakr al-Baghdadi, a transmis un mesaj audio în care le-a cerut adepţilor săi să facă „să erupă vulcani de jihad peste tot". Organizaţia de monitorizare SITE Intelligence Group a anunţat că Abu Bakr al-Baghdadi, auto-proclamatul calif al teritoriilor ocupate în Siria şi Irak de Statul Islamic, a emis apelul la jihad, scrie The New York Times. Abu Bakr al-Baghdadi afirmă, în mesaj, că, până acum, campania împotriva Statului Islamic a fost "una dintre cele mai dure, dar şi una dintre cele care au eşuat". "Loviturile aeriene ale cruciaţilor şi bombardamentele continue, zi şi noapte, nu au oprit avansul. Cruciaţii vor fi înfrânţi şi musulmanii vor fi victorioşi"
. 
Dacă, într-adevăr, mesajul îi apartine lui Abu Bakr al-Baghdadi, este  dovada că liderul jihadist este în viaţă. Înregistrarea audio a fost difuzată în timp ce importanţi oficiali din armata SUA discutau în Congres despre ameninţarea reprezentată de Statul Islamic. 

Rapper german, recrutor de britanici în Statul Islamic 
Un rapper german care s-a alăturat Statului Islamic în Siria are misiunea de a recruta voluntari britanici. Denis Cuspert, din Berlin, a devenit principalul responsabil de propaganda Statului Islamic, fiind cel care coordonează operaţiunile mediatice ale grupării jihadiste. Denis Cuspert recrutează britanici folosind jihadişti vorbitori de limbă engleză. El este eminenţa cenuşie a unei campanii menite să atragă străini, cu precădere tineri impresionabili şi mai uşor de radicalizat, a scris The Daily Mail. 

Denis Cuspert luptă, acum, sub numele Abu Talha al-Almani. Fostul rapper este bănuit de a fi liderul unei unităţi de jihadisti ai Statului Islamic, alcătuită din vorbitori de limbă germană, numită Brigada Germană Millatu Ibrahim. În vârstă de 39 de ani, Denis Cuspert s-a născut la Berlin dintr-o mamă germană şi un tată ghanez. Ca rapper, şi-a luat numele de artist Deso Doogg. Convertirea la Islam s-a produs în 2007, în timp ce făcea închisoare pentru omor. Se bănuieşte că Denis Cuspert ar fi ajuns în Siria la începutul anului 2013, când a jurat credinţă autoproclamatului calif al Statului Islamic, Abu Bakr al-Baghdadi.
La începutul lunii noiembrie 2014, împreună cu alţi luptători jihadişti, Denis Cuspert a apărut într-o înregistrare video în care erau ucişi câţiva prizonieri. "De asta merită pedeapsa cu moartea"
 afirma Denis Cuspert, în limba germană, în înregistrare. Un alt jihadist afirma, în arabă, că victimele aparţineau tribului sirian Al Sheitaat. Deşi Denis Cuspert nu este filmat ucigând, el apare lângă capul tăiat al uneia dintre victime. 
Foşti deţinuţi la Guantanamo s-au alăturat Statului Islamic

Aproximativ 20-30 de foşti deţinuţi de la Guantanamo, eliberaţi în ultimii doi sau trei ani, sunt suspectaţi de serviciile secrete americane de a se fi alăturat Statului Islamic şi altor grupuri insurgente din Siria. O parte dintre deţinuţii eliberaţi sprijină mişcarea jihadistă din străinătate, finanţând operaţiunile şi sprijinind campaniile de propagandă, a precizat Fox News.

Oficiali de rang înalt din serviciile secrete şi din Ministerul american al Apărării au afirmat că „marea majoritate a deţinutilor eliberaţi de la Guantanamo nu s-au întors să lupte alături de jihadişti - iar cei relativ puţini care au procedat astfel, au ajuns în Siria”
. Astfel, dintre cei 620 de prizonieri eliberaţi de la Guantanamo, 180 s-au întors sau sunt suspectaţi de a se fi întors să lupte alături de jihadişti. Dintre cei 180, sursele postului american au precizat că 20-30 s-au alăturat Statului Islamic ori altor grupuri militante din Siria, sau colaborează cu aceste grupuri din alte ţări. Însă, marea majoritate a acestora se află în Siria. Cei mai mulţi dintre jihadiştii eliberaţi în ţările lor de origine rămân să lupte pe plan local. Afganii eliberaţi, de exemplu, au rămas în Afganistan.

Oficialii americani au afirmat că foştii deţinuţi care operează acum în Siria au venit din ţările europene sau africane care au fost de acord să-i primească după ce Statele Unite i-au eliberat. Potrivit unui oficial american, în acest moment mai sunt aproximativ 150-160 de deţinuţi la Guantanamo - cei mai mulţi din Yemen. Preşedintele american Barack Obama a promis că va închide închisoarea de la Guantanamo după ce a fost ales în 2009. 
Ultimul deţinut britanic din Guantanamo Bay, Shaker Aamer, a vorbit, din celula sa, la o emisiune televizată, implorând ca adevărul să fie spus despre această groaznică închisoare şi cerând ca prizonierii să fie trataţi ca nişte fiinţe umane. Shaker Aamer, care este de origine saudită, a fost blocat în "iadul legal", a scris The Independent, fiind încarcerat la Guantanamo din 2002. 

Shaker Aamer a vorbit pentru prima dată la emisiunea "60 Minutes" transmisă de postul CBS din Statele Unite. "Spuneţi lumii adevărul. (...) Vă implorăm, am obosit! Ori ne lăsaţi să murim în pace, ori spuneţi lumii adevărul. Deschideţi locul! Lăsaţi lumea să vină şi să viziteze. Lasaţi lumea să afle ce se întâmplă aici. Vă rog, colonele, trataţi-ne ca pe nişte fiinţe vii, nu ca pe nişte sclavi. Nu poţi merge nici jumătate de metru fără să fii înlănţuit. Asta este o fiinţă umană? Aşa tratezi un animal. Este foarte trist ce se întâmplă în acest loc"
 a strigat Shaker Aamer din celula sa.  
Britanicul a fost întemniţat la Guantanamo fără vreo acuzaţie oficială. Era suspectat de a fi colaborat cu Osama bin Laden, fapt pe care Shaker Aamer l-a negat vehement. A fost graţiat atât de administraţia lui Barack Obama, cât şi de administraţia Bush, potrivit asociaţiei Reprieve - o fundaţie pentru drepturile omului care îl reprezintă. 
Premierul David Cameron s-a interesat de situaţia lui Aamer şi i-a cerut lui Barack Obama să-l trimită înapoi în Marea Britanie. Autorităţile americane au ameninţat că îl vor trimite în Arabia Saudită împotriva voinţei sale şi în pofida faptului că are o locuinţă, o soţie şi patru copii în Marea Britanie. 

Nigeria: jihadiştii distrug biserici, ucid creştini, violează femei
Militanţii islamişti din gruparea radicală Boko Haram impun propria ordine pe teritoriile cucerite din Nigeria, schimbând numele oraselor. Gruparea Boko Haram - care, în traducere, înseamnă "educaţia occidentală e o greşeală" - şi-a declarat public sprijinul pentru Statul Islamic. Potrivit forţelor de securitate, în ultimele 6 luni, Boko Haram a reuşit să ocupe aproximativ 20 de oraşe şi sate din nord-estul Nigeriei.

Oraşul Mubi din statul Adamawa, ocupat de islamişti, a fost numit Madinatul Islam, sau "Orasul Islamului", în arabă. Martorii au povestit că toate bisericile din Mubi au fost arse, iar patrule înarmate supraveghează străzile, a precizat Itar-Tass. Orasul Gwoza, din statul învecinat Borno, a fost, de asemenea, redenumit. Acum se numeşte Darul Hikmah sau "Casa Înţelepciunii". Cele două oraşe au fost incluse în aşa-numitul Califat Islamic proclamat de liderul Boko Haram, Abubakar Shekau. "Sunteţi cu noi sau cu Obama, François Hollande, George Bush, Ban Ki-moon şi cu oamenii lor. Toţi necredincioşii vor muri"
 a ameninţat Abubakar Shekau într-o înregistrare video dată publicităţii.

Gruparea teroristă nigeriană, pe care mulţi o consideră sectă religioasă, Boko Haram, distruge biserici şi ucide creştini. În vizorul teroriştilor au intrat şi instituţii de stat, unităţi militare şi sedii de poliţie. 

Teroriştii nigerieni răpesc femei de pe stradă sau din ferme şi le violează. Au răpit aproximativ 300 de eleve minore dintr-un internat creştin aflat în oraşul Chibok, a precizat CBS News. Un reprezentant al grupării teroriste a afirmat, într-un material video, că a lansat, în trecut, avertizări privitoare la educaţia occidentală din Nigeria. În viziunea sa, practica trebuie să înceteze. Cu o mitralieră AK-47 în mână, acesta mai spunea că intenţionează să vândă ostaticele. Fetele au fost prezentate într-o înregistrare video spunând că au ales calea islamismului în locul creştinismului, deoarece consideră ca aceasta „este corectă pentru ele”
. 
Liderul organizaţiei teroriste, Abubakar Shekau, a apărut în imagini spunând că fetele nu vor mai fi văzute dacă islamiştii arestaţi de statul nigerian nu vor fi eliberaţi. Statele Unite au trimis avioane de spionaj care să ajute la localizarea fetelor răpite de organizaţia islamistă Boko Haram.

Ulterior răpirii fetelor creştine din internat, zeci de nigerieni au fost ucişi în localităţi situate în apropiere de Chibok, a precizat BBC. Supravieţuitorii au relatat că, timp de peste 6 ore, atacatorii „i-au vânat pe locuitorii care fugeau prin vegetaţie, incendiind şi casele (...) au descins din autovehicule de teren şi de pe motociclete strigând "Allahu Akhbar" şi au început să-i împuşte pe toţi cei întâlniţi în cale”
.

.

Guvernul nigerian a intrat în negocieri cu islamiştii radicali, realizând că atacurile militare asupra acestora nu dau rezultate. Într-o operaţiune masivă desfăşurată în partea centrală a Nigeriei au fost confiscate muniţie, explozibil şi manuale cu instrucţiuni despre favricarea bombelor artizanale. Guvernul nigerian a precizat că va lua măsuri dure împotriva teroriştilor arestaţi dacă aceştia refuză să coopereze cu autorităţile de la Abuja, a precizat Deutsche Welle. "Dialogul ar trebui să clarifice ce vor aceşti oameni şi să discutăm cum putem să ne luptăm cu această criza care a cuprins ţara noastră"
 a afirmat purtătorul de cuvânt al preşedintelui Reuben Abati.

Occidentul a insistat permanent asupra unui dialog între guvern şi Boko Haram. Diplomaţii americani urmăresc cu îngrijorare evoluţia situaţiei din partea de nord a Nigeriei, extrem de săracă, unde Boko Haram a instaurat Sharia. Islamiştii consideră că musulmanii nu trebuie să participe la activităţi politice sau sociale asociate cu civilizaţia occidentală. Sunt excluse, de exemplu, atât dreptul la vot cât şi includerea pantalonilor şi cămăşilor în vestimentaţie. Partea de sud a ţării este bogată în petrol. Dacă Nigeria se va diviza, este posibil să izbucnească un război civil care ar zgudui întreaga Africă de Vest.

Memento
În cursul anului 2014 lumea a fost zguduită de execuţia mai multor ostatici occidentali de către grupări teroriste. Cel mai recent caz este al americanului Peter Kassig, decapitat la mijlocul lunii noiembrie 2014 de gruparea Statul Islamic. A fost al cincilea ostatic executat în Siria.

În 3 octombrie, gruparea Statul Islamic a revendicat execuţia prin decapitare a lucrătorului umanitar britanic Alan Henning, ca replică la atacurile aeriene ale Marii Britanii contra ISIL în Irak. Mesajul a apărut într-o înregistrare video intitulată "Un nou mesaj către America şi aliaţii săi".

Cu câteva zile înainte, Jund al-Khilafah, o grupare algeriană afiliată la Statul Islamic, a difuzat o înregistrare video care prezenta decapitarea cetăţeanului francez Herve Gourdel, răpit cu patru zile mai devreme la Kabylia, în estul Algeriei.

La mijlocul lunii septembrie 2014, Statul Islamic a anunţat decapitarea lucrătorului umanitar britanic David Haines. Acesta fusese răpit în Siria in martie 2013.

În 2 septembrie, Statul Islamic a postat pe Internet o înregistrare video care înfăţişează execuţia prin decapitare a jurnalistului american Steven Sotloff. De asemenea, francezul Herve Gourdel a fost decapitat în Algeria de o grupare afiliată Statului Islamic.

Primul occidental decapitat de Statul Islamic a fost jurnalistul american James Foley, răpit în nordul Siriei. Execuţia sa a fost anunţată în 19 august 2014.  
UN SFERT DE VEAC DE LA CĂDEREA ZIDULUI BERLINULUI.

MERKEL OMAGIAZĂ CURAJUL - GORBACIOV, COOPERAREA
Germania a marcat, în 9 noiembrie 2014, un sfert de veac de la căderea Zidului Berlinului - construit în 1961 şi demolat în săptămânile de după 9 noiembrie 1989. O serie de festivităţi au fost programate cu această ocazie, între care mai multe concerte în faţa Porţii Brandenburg. 

Festivităţile au culminat cu eliberarea a aproximativ 8.000 de baloane cu heliu, iluminate. Baloanele au fost aranjate de-a lungul liniei de 15 kilometri pe unde trecea Zidul Berlinului, fiind lansate odată cu lăsarea serii. Orchestra şi corul de stat din Berlin au onterpretat Oda bucuriei - imnul neoficial al unităţii şi păcii în Europa. Cancelarul Angela Merkel a prezidat festivităţile, care au inclus concerte susţinute, printre alţii, de trupe şi artişti germani precum Udo Lindenberg, Fantastischen Vier şi Clueso.

Primarul Berlinului a deschis festivităţile după ce a aprins ultima serie de 25 de baloane, din cele 8000 de pe traseul fostului Zid. „Am avut norocul să putem vedea căderea paşnică a Zidului Berlinului, a graniţei dintre Est şi Vest şi a Cortinei de Fier în toată Europa”
 a declarat Klaus Wowereit, primarul Berlinului.
Memento: Zidul Berlinului, monument protejat, e în pericol
Zeci de bucăţi din Zidul Berlinului, care fuseseră redecorate de artişti, de-a lungul timpului, au fost vândute, cu luni în urmă, pentru suma de 730.000 euro la o licitaţie desfăşurată Paris. „Fragmentele au fost cumpărate de o singură persoana, care a dorit să-şi păstreze anonimatul”
.
Printre cei care au redecorat bucăţile de zid se numără artistul francez Daniel Buren - lucrarea sa fiind estimată între 60.000 şi 90.000 de euro. Lucrarea rusului Erik Bulatov a fost estimată la 120.000 de euro. Artiştii Luciano Castelli, Gerard Fromanger, American Arman (mort în 2005), Eduardo Chillida (mort în 2002) şi Vladimir Velickovic sunt alţi artiţti care şi-au pus amprenta pe bucăţile din Zidul Berlinului. 

Anterior, o companie de dezvoltare imobiliara a doborât o parte din Zidul Berlinului, în pofida protestelor populaţiei. Constructorii au distrus patru segmente din Zidul Berlinului pentru a deschide o poartă de acces spre un şantier pentru un bloc de locuinţe. Peste 250 de poliţişti au supravegheat zona pentru ca protestatarii să nu intervină. Constructorii au reuşit să facă o intrare în Zid de aproximativ cinci metri. „Se preconiza ca Zidul să fie distrus pe o porţiune de 22 de metri, pentru a putea face loc apartamentelor cu vedere la râu”
. 

Situată în preajma râului Spree, această porţiune a Zidului, numită East Side Gallery, a reprezentat cea mai mare atracţie turistică a Berlinului în anii 1990, după ce diverşi artişti au pictat imagini care reprezentau epoca Războiului Rece. Numeroase organizaţii din Berlin consideră că această porţiune a Zidului reprezintă un simbol al libertăţii. Constructorii au reuşit să facă o intrare în Zid de aproximativ cinci metri. 

Chiar dacă Zidul se află, încă din 1991, pe o listă a monumentelor protejate,  protecţia nu se aplică şi terenului pe care se află, problemă cu care s-au confruntat autorităţile berlineze. East Side Gallery se află sub autoritatea districtului Friedrichshain-Kreuzberg, care a dat aprobare pentru construcţii, însă primarul oraşului, un critic al proiectului, s-a implicat în încercarea de a oferi soluţii alternative.

Gorbaciov, Walesa şi Nemeth, oaspeţi de onoare ai Berlinului
Cancelarul Angela Merkel a primit oaspeţi care au jucat un rol-cheie în demontarea Cortinei de Fier. Între ei, fostul premier maghiar Miklos Nemeth, fostul preşedinte polonez Lech Walesa şi ultimul şef de partid şi de stat sovietic, Mihail Gorbaciov. Membrii Senatului de la Berlin s-au ridicat în picioare spre a-l onora pe fostul lider de la Kremlin - care, în 1989, a avut o contribuţie majoră în ceea ce avea să poarte numele de „căderea Zidului Berlinului” - eveniment care a marcat, simbolic, sfârşitul Războiului Rece - şi, implicit, în reunificarea Germaniei. 

În vara anului 1989, încurajaţi de regimul permisiv instaurat la Moscova şi exasperaţi de dictatură, est-germanii începuseră prin a lua cu asalt ambasadele occidentale de la Budapesta şi Praga, şi prin a cere, în masă, plecarea definitivă din ţară. Au continuat prin a demonstra paşnic, pentru democraţie şi stat de drept, în marile oraşe germane . Desigur, nu trebuie subestimat rolul marilor puteri în reunificarea Germaniei, nici al tratativelor 2+4 care au dus la semnarea unui acord ce poate figura ca tratat de pace şi care a prefaţat încheierea Războiului Rece. O contribuţie esenţială au avut Papa Ioan Paul al II-lea, un Suveran Pontif polonez cu o clară înţelegere a totalitarismului, sub toate formele sale, şi sindicatul Solidaritatea din Polonia. 

Angela Merkel a omagiat curajul, Gorbaciov a evocat cooperarea
Cancelarul german Angela Merkel a adus un omagiu celor care au avut "curajul" de a se opune regimului din fosta Germanie de Est, insistând asupra rolului acestora în caderea Zidului Berlinului, eveniment pe care Germania îl celebrează în 9 noiembrie. Persoanele implicate în opoziţia democratică faţă de regimul din fosta RDG au "dat dovada de curaj" a afirmat cancelarul german. "Ei au dat curaj şi altora", mai ales "sutelor de mii şi milioanelor" de oameni care au participat la manifestaţii, „mai întâi în Leipzig, apoi şi în alte orase din RDG, şi care au zguduit regimul comunist" a continuat Angela Merkel. Fără ei, "tot acest proces ar fi fost mult mai dificil (...) De aceea noi trebuie sa le spunem un mare multumesc"
. 
Cancelarul german a amintit că 138 de persoane au plătit cu viaţa tentativa de a trece Zidul, de la construcţia sa, la 13 august 1961, până la căderea sa, 28 de ani mai târziu. Ea a evocat destinul locuitorilor de pe Bernauer Strasse, o stradă din Berlin tăiată în două de edificiul de beton şi unde astăzi se află Memorialul Zidului. În timpul construcţiei sale, unii nu au ezitat să sară de la o înălţime de câteva etaje pentru a trece în Vest. Fost cetăţean al RDG, Angela Merkel a evocat, de asemenea, "sentimentul indescriptibil" pe care l-a avut la căderea Zidului, în 9 noiembrie 1989. "Acest sentiment nu se uită, nu-l voi uita niciodată". 
După 25 de ani de la căderea Zidului Berlinului se fac încă simţite diferenţe structurale între cele două foste ţări, cu precădere în situaţia locurilor de munca. "Mulţi oameni în RDG aveau un loc de muncă şi o experienţă pe care nu au mai putut să o pună în valoare pe piaţa muncii şi "multe persoane au fost afectate" a afirmat cancelarul german. Dar "noile generaţii sunt, de acum, sudate" şi "am putut, datorită ajutorului incredibil" al fostei Germanii de Vest "să reducem decalajul"
. 

Germania este condusă, la 25 de ani de la căderea Zidului Berlinului, de două personalităţi provenite din fosta Germanie de Est. Atât cancelarul Angela Merkel cât şi preşedintele Germaniei, pastorul Joachim Gauck, au trăit în Germania de Est. 
Căderea Zidului Berlinului demonstrează cât de importante sunt relaţiile bune dintre Germania şi Rusia pentru întreaga lume, a afirmat  Mihail Gorbaciov, care a participat la manifestările destinate aniversării a 25 de ani de la desfiinţarea Cortinei de Fier. "Dacă ruşii şi germanii se înţeleg, cât timp relaţia noastră este bună, toată lumea are de câştigat"
 a declarat Mihail Gorbaciov, care a ţinut în barăci trupele sovietice staţionate în estul Germaniei, în noaptea de 9 noiembrie 1989.
Legăturile dintre Berlin şi Moscova au fost tensionate, în ultima perioadă, din cauza tensiunilor din Ucraina. Legat de acest lucru, Mihail Gorbaciov a afirmat că "trebuie să ne asigurăm că ţinem sub control tensiunile apărute recent"
.
Obama: „Actele Rusiei împotriva Ucrainei arată că mai sunt multe de făcut”
Preşedintele american, Barack Obama, a îndemnat, în pre-ziua celebrării căderii Zidului Berlinului la rememorarea evenimentelor perecute în urmă cu 25 de ani, în contextul în care "actele Rusiei împotriva Ucrainei" arată că mai sunt multe de făcut. "La fel ca mulţi alţi americani, nu voi uita niciodată scenele cu locuitorii din Berlinul de Est care au ieşit curajos în stradă (...) făcând să cadă acest zid care, pentru atât de mult timp, i-a separat de familiile, de prietenii lor şi de lumea liberă" a afirmat preşedintele american. "Acum, după 25 de ani, celebrăm progresul făcut posibil de evenimentele din acea noapte de noiembrie"
. 

Potrivit opiniei preşedintelui american, Europa este, în prezent, "mai integrată, mai prosperă şi mai sigură". "Dar, amintindu-ne de actele Rusiei împotriva Ucrainei, constatăm că mai avem multe de făcut pentru a realiza pe deplin viziunea noastră comună asupra unei Europe unite, libere şi în pace"
 a adăugat Barack Obama.

Gorbaciov: „Suntem în pragul unui nou Război Rece”

Prezent la Berlin, ultimul conducător al Uniunii Sovietice, Mihail Gorbaciov, laureat al Premiului Nobel pentru Pace, a declarat că lumea se află "în pragul unui nou Război Rece". „Ar trebui să medităm la lecţiile trecutului" a afirmat Mihail Gorbaciov aflat în vizită la Checkpoint Charlie, unul dintre punctele de control emblematice între fostele sectoare american şi sovietic.

"Lumea se află în pragul unui nou Razboi Rece", a avertizat fostul lider sovietic,  referindu-se la criza ucraineană. "Unii afirmă că acesta a început deja". În ultimele luni, "încrederea s-a sfâşiat". "Să ne amintim că nu poate exista securitate în Europa fără parteneriatul germano-rus"
 a subliniat Mihail Gorbaciov în cadrul unei manifestaţii organizate de Fundaţia Cinema for peace, din care face parte.

Mihail Gorbaciov a apreciat şi că "Se încearcă să fim atraşi într-un nou Război Rece. Vedem noi ziduri. În Ucraina vor să sape o prăpastie enormă". "Pericolul este în continuare prezent”. "Ei cred că au câştigat Războiul Rece. Nu există un învingător, toată lumea a câştigat". "Dar, în prezent, ei vor să înceapă o nouă cursă a înarmărilor". Întrebat dacă prin "ei" înţelege ţările NATO, fostul lider sovietic a răspuns "NATO este un instrument care este folosit"
. Ulterior, şi-a nuanţat poziţia, admiţând că, în tratativele 2+4, „Moscovei nu i s-a făgăduit  renunţarea la extinderea spre est a NATO”
.
Fostul lider sovietic Mihail Gorbaciov a făcut un apel către Statele Unite ale Americii şi către Rusia să acţioneze imediat în sensul îmbunătăţirii relaţiilor dintre cele două ţări, avertizând că tensiunile actuale sunt foarte periculoase. El a cerut „un summit SUA-Rusia, care să dezgheţe relaţiile dintre cele două ţări, în contextul crizei din Ucraina”
, .

Mihail Gorvaciov a avertizat asupra pericolului reprezentat de tensiunile dintre SUA şi Rusia. "Acest lucru este extrem de periculos, cu tensiunile atât de crescute cum sunt acum. Am putea să nu trecem de aceste zile: cineva si-ar putea pierde calmul", a scris într-un comentariu intitulat "Să dezgheţăm relaţiile", publicat în cotidianul Rossiiskaia Gazeta. "Sugerez ca liderii Rusiei şi SUA să se gândească la organizarea unei întâlniri la vârf cu o agendă largă, fără condiţii preliminarii"
.

Gorbaciov: „Comunitatea internaţională să perceapă Crimeea ca parte a Rusiei”
Fostul lider al URSS Mihail Gorbaciov i-a cerut comunităţii internaţionale să recunoască Peninsula Crimeea drept parte a Federaţiei Ruse şi teritoriu rusesc. "Subiectul Crimeea nu putea fi ignorat mult timp. O greşeală a fost făcută în timpul prăbuşirii Uniunii Sovietice. Atunci ar fi trebuit ca soarta Crimeei să fie decisă odată pentru totdeauna. Poate că nu este uşor, însă comunitatea internaţională trebuie să accepte realitatea şi să perceapă Crimeea ca parte a Rusiei"
. El a mai afirmat că, în anul 1954, când avea 23 de ani, s-a opus cedării Crimeii către Ucraina. 
Mihail Gorbaciov, căruia i se atribuie meritul ca a permis reunificarea Germaniei, a declarat, înainte de a pleca la Berlin, că intenţionează să apere poziţia preşedintelui rus, Vladimir Putin, în faţa cancelarului german, Angela Merkel. "Sunt convins că Putin apără, în prezent, mai bine ca oricine altcineva, interesele Rusiei. Există lucruri în politica sa de natură să atragă critici. Dar eu nu doresc să o fac şi nu vreau ca altcineva să o facă"
 a subliniat Mihail Gorbaciov. Declaraţiile lui Mihail Gorbaciov au fost surprinzătoare pentru Occident, în special pentru Statele Unite ale Americii, el fiind cunoscut anterior pentru criticile la adresa preşedintelui rus Vladimir Putin.  

Gorbaciov, avertisment legat de Putin: „repetă greşeala mea, vanitatea”

Mihail Gorbaciov a anunţat, cu ocazia lansării ultimului său volum, că lucrează la un program de stabilizare a situaţiei în lume. "În Germania - unde am participat la ceremoniile dedicate împlinirii a 25 de ani de la căderea Zidului Berlinului - am fost solicitat de către cercuri serioase internaţionale să asum efortul dezvoltării unui astfel de program" a precizat. "Noi pledăm ca toţi oamenii să trăiască în linişte, ca pacea să fie a tuturor, şi nu pentru ca să câştige cineva de pe urma acesteia jefuind naţiunile mai slabe"
 a adăugat fostul lider sovietic, care, în noul său volum, evocă luptele de culise de la Kremlin pentru putere, care au dus la destrămarea URSS. 

Fostul lider sovietic Mihail Gorbaciov a subliniat că un stat puternic nu se construieşte prin forţă. "Un stat puternic este un stat democratic". "Un stat puternic nu poate dispersa în forţă manifestaţii ale Opoziţiei, iar dacă procedează astfel, este un semn de slăbiciune"
.

Mihail Gorbaciov, a afirmat că actualul şef al statului rus, Vladimir Putin, repetă greşelile lui. "Mi se pare că începe să sufere de aceeaşi maladie ca mine: încredere în sine excesivă. Şi,  tot ce altceva se spune, nu contează. El este deja Dumnezeu sau cel puţin adjunctul lui Dumnezeu, pe ce probleme - nu ştiu". Evocând perioada în care a condus URSS, când a iniţiat Perestroika - mişcare ce s-a încheiat cu înlăturarea sa de la putere - Mihail Gorbaciov şi-a recunoscut principala greşeală - care pare a fi repetată, acum, de Vladimir Putin. "Mi se părea că l-am prins pe Dumnezeu de picior", "Să nu fiţi trufaşi niciodată, vanitatea mi-a jucat o festă". A adăugat că Vladimir Putin nu s-a întâlnit cu el în ultimul an şi jumătate, motivând că "nu are timp"
.

Pe de altă parte, Mihail Gorbaciov a apreciat eforturile actualului lider de la Kremlin pentru salvarea Rusiei. „Vladimir Putin a făcut multe pentru a salva Federaţia Rusă de la dezintegrare, după preşedintele Boris Elţîn. Deşi a folosit metode autoritare, a procedat astfel în interesul majorităţii”
. 
Gorbaciov ar putea fi judecat pentru căderea URSS
Câţiva parlamentari ruşi - atât din partidele aflate la putere cât şi din cele aflate în opoziţie -  i-au cerut procurorului general al Rusiei să ancheteze evenimentele ce au dus la căderea URSS. Parlamentarii cer judecarea fostului preşedinte sovietic Mihail Gorbaciov. Scrisoarea este semnată de doi parlamentari ai Rusiei Unite, doi comunişti şi un reprezentant al partidului populist naţionalist LDPR. Cei cinci susţin că la referendumul din martie 1991 majoritatea cetăţenilor sovietici au votat pentru ca ţara lor să rămână unită. Pe cale de consecinţă, acţiunile unor oficiali, care au dus la destrămarea URSS, sunt ilegale.

În noiembrie 1991, amintesc parlamentarii, „procurorul general al URSS a dechis o cercetare penală împotriva lui Gorbaciov însă a închis-o a doua zi la presiunea unor foruri superioare”. În opinia autorilor scrisorii, „Gorbaciov este personal responsabil de crearea Consiliului de Stat al URSS, un organism nou, care nu exista în Constituţia Sovietică, şi care a preluat responsabilitatea de a decide cu privire la ruperea celor trei republici baltice. Aceste fapte nu se prescriu şi Mihail Gorbaciov nu beneficiază de imunitate în acest moment” afirmă autorii scrisorii. Unul dintre aceştia, Evgheni Fiodorov, susţine că o investigaţie a evenimentelor din 1991 ar aduce o "corectă imagine istorică şi politică"
. Mihail Gorbaciov consideră că aceste acuzaţii care i se aduc sunt "prostii". Fostul lider sovietic consideră că încă mai are inamici în Rusia, care încearcă să-i păteze reputaţia.
Memento

Procesul de destrămare al URSS a fost unul lung. În februarie 1990, Comitetul Central al Partidului Comunist Sovietic a decis să renunţe la monopolul puterii, asa că republicile sovietice au început să-şi impună suveranitatea naţională. Mai întâi au respins legislaţia unională acolo unde intra în conflict cu legile locale. Au câştigat controlul asupra economiilor naţionale şi nu au mai plătit taxe Moscovei, ceea ce a avut ca efect declinul accentuat al economiei sovietice.

Republicile baltice şi-au declarat, pe rând, independenţa. În 11 martie 1990, Lituania şi-a proclamat independenţa şi a anunţat că se retrage din uniune, ceea ce a provocat ciocniri cu Armata Roşie. În 30 martie 1991, Consiliul suprem estonian a declarat ilegală puterea sovietică în Estonia.

În 17 martie 1991, în cadrul unui referendum la nivelul URSS, 78% dintre votanţi au cerut menţinerea Uniunii Sovietice, reformată. Ucraina şi ţările baltice au boicotat referendumul. În august 1991, republicile trebuiau să semneze un nou tratat unional care le-ar fi făcut ţări independente într-o federaţie cu preşedinte, politică externă şi armată comune. Oficialii din guvern au format Consiliul de Stat pentru Starea de Urgenţă, care l-a pus pe Gorbaciov sub arest la domiciliu şi au încercat să restaureze statul unional.

A avut loc o lovitură de stat. Puciul a eşuat, iar Mihail Gorbaciov a redevenit lider al Uniunii Sovietice. După lovitura de stat, republicile şi-au afirmat, rând pe rând, independenţa, iar Moscova, forţată de împrejurări, le-a recunoscut.

REPUBLICA MOLDOVA: FRAGILITATE POLITICĂ.

VICTORIE LA LIMITĂ A FORŢELOR PRO-EUROPENE 
Mize şi premise

Alegerile parlamentare din Republica Moldova au avut loc pe fondul unor tensiuni politice şi geopolitice. Mizele economice nu au fost mai puțin importante, fiind de natură să alimenteze tensiuni interne. În timp ce promisiunile de viaţă mai bună, rezultate ale aderării la spaţiul european, sunt realizabile pe termen mediu şi lung, cele ale continuităţii de partea Rusiei au efecte psihologice imediate. “Dincolo de importanţa politică a alegerilor, cetăţenii Republicii Moldova au avut de ales între promisiunile beneficiilor economice ale aderării la spaţiul economic european şi aşa zisa certitudine a atitudinii favorabile a Moscovei”
.
Standardul de viaţă depinde, în Republica Moldova, de importurile de gaze din Rusia, de exporturile moldoveneşti în spaţiul rus şi, deloc neglijabil, de banii trimişi acasă de moldovenii care lucrează în Rusia. Moldovenii pot intra, însă, în ţările UE fără viză, ceea ce nu este de ignorat în condiţiile în care cei ce lucrează în străinătate trimit în ţară echivalentul unui sfert din PIB. Pe de altă parte, exporturile moldoveneşti se îndreaptă în proporţii majoritare spre Uniunea Europeană.

Rusia promite beneficii imediate ca urmare a intrării Republicii Moldova în Uniunea Vamală. În schimb Uniunea Europeană nu oferă, cel puţin în următorii cinci ani, perspectiva aderării. Totuşi, UE şi Republica Moldova au semnat un Acord de asociere şi un Acord de liber schimb cuprinzător şi aprofundat care se traduce în adoptarea standardelor şi valorilor europene, a unei relaţii economice privilegiate cu UE, ale cărei efecte se vor simţi în timp.

Exporturi precare după embargo-ul rusesc - raţiuni politice
După ce Rusia a interzis importul de vinuri moldoveneşti şi, ulterior, a susţinut că fructele moldoveneşti ar fi toxice, cu o lună înaintea alegerilor din Republica Moldova, Serviciul federal de control veterinar şi fitosanitar de la Moscova, Rosselhoznadzor, a decis restricţii şi pentru importurile de carne din Moldova. România şi-a deschis porţile pentru importurile de peste Prut. Este a doua cea mai mare ţintă a exporturilor moldoveneşti - 316 milioane de dolari în primele nouă luni din 2014 - dar după Rusia - 345 de milioane de dolari.
Embargoul amplu impus de Rusia a atras după sine pierderi substanţiale pentru producătorii moldoveni. Motivele invocate au fost, în linii mari, aceleaşi ca în primele două situaţii de embargo. „Producţia moldovenească nu corespunde standardelor şi pune în pericol sănătatea cetăţenilor ruşi”
. În pofida argumentelor aduse de Chişinău, experţii din Federaţia Rusă, au ajuns la o singură concluzie: interzicerea totală a cărnii moldoveneşti pe piaţă.

Directorul general a Agenţiei Naţionale pentru Siguranţa Alimentelor din Republica Moldova a calificat acest gest drept unul neprietenos, fiind convins, pe de altă parte, că exportatorii moldoveni vor găsi pieţe mai atractive. „Această decizie este neargumentată, deoarece inspectorii tehnici ruşi au avut acces la toată informaţia şi au fost în vizită la producătorii şi exportatorii de carne. Majoritatea animalelor de la noi sunt crescute în gospodării mici ţărăneşti. De exemplu, 90% din bovine sunt crescute în asemenea gospodării şi doar carnea de porcine este crescută în ferme industriale, în proporţie de 60%. Noi astazi avem unităţi de creştere a porcilor cu o capacitate de 50.000 de animale. Moldova le-a dat posibilitatea acestor experţi să verifice condiţiile de creştere a animalelor. Totodată, ei au avut posibilitatea să meargă şi la abatoarele pe care le vrificaseră tot ei în 2012. Dar, noi nu i-am putut convinge şi verdictul a fost dat negativ”
.

Expertului Centrului Analitic Independent Expert Grup din Chișinău, Alexandru Fală, este de părere că producătorii trebuie să scape de dependența rusească. „Moscova tratează relaţiile economice drept o armă geo-politică, pe care nu ezită să o utilizeze. În condiţii normale, Rusia permite realizarea comerţului transfrontalier cu diverse abateri pentru statele considerate a aparţine sferei sale de influenţă. Însă, în cazul în care doreşte să-şi arate „gelozia politică”, Kremlinul îşi aduce aminte de neregularităţile din comerţ şi începe să aplice măsuri restrictive. Pe termen scurt unica soluţie pentru producători este reorientarea spre piaţa internă sau spre pieţe în care exigenţele tehnice nu sunt prea riguroase. Pe termen lung, e nevoie de o reorientare spre Uniunea Europeană, o piaţă cu înalte standarde de calitate. Evident că penetrarea pieţei UE nu poate fi realizată atât timp cât în Moldova nu e dezvoltată o infrastructură a calităţii, răspunzând astfel cerinţelor UE. În aceste condiţii, pe termen scurt, statul ar putea ajuta sectorul prin anumite măsuri compensatorii - majorarea subvenţiilor, amânarea sau anularea plăţii impozitelor, acordarea unor credite mai ieftine - iar într-un orizont mai lung de timp, guvernul ar trebui să implementeze cât mai rapid şi cât mai eficient acele reforme ce ar contribui la creare unei infrastructuri moderne a calităţii”
.
La fel ca şi în cazul celorlalte embargo-uri, Republica Moldova a trebuit să găsească alte pieţe de desfacere a cărnii. O soluţie de moment a părut a fi piaţa din Belarus, unde exportatorii moldoveni sunt bine poziţionaţi. Dar, serviciul fitosanitar rus Rosselhoznadzor a atenţionat printr-un comunicat autorităţile de la Minsk să nu încerce să procure carne din Moldova sau să o re-exporte pe piaţa din Rusia. A fost găsită soluţia închierii de contracte cu anumite comunităţi din Uniunea Europeană, cu speranţa extinderii colaborării pe piaţa turcească. 
Mari dificultăţi şi instabilitate în plan energetic
Peste 80% din energia consumată în Moldova este adusă din import şi din Transnistria. Republica Moldova depinde în proporţii dramatice de gazele ruseşti şi de energia electrică venită din regiunea separatistă Transnistria. Şi mai problematic este faptul că Transnistria consumă gaze pe datorie, mai exact pe datoria pe care trebuie s-o plătească Republica Moldova. Jumătate din gazele facturate către Moldova Gaz „sunt distribuite în Transnistria de Tiraspoltransgaz, la preţuri sub cele de piaţă, generând pierderi uriaşe pentru ambele companii”. Acţionarul majoritar al Moldova Gaz este chiar Gazprom şi datoria acumulată de compania moldovenească, în contul Transistriei, „este un mod ingenios al Rusiei de a susţine Transnistria şi de a îmbogăţi anumiţi indivizi”
, oligarhi locali, potrivit unui raport al European Council on Foreign Relations (ECFR), un think tank pan-european, din care fac parte zeci de oficiali ai instituţiilor Uniunii Europene şi guvernelor ţărilor membre. Totodată, Moldova are energie electrică de la centrala Cuciurgani, situată în Transnistria şi controlată de o companie rusă.

Replica României a fost construcţia unui gazoduct până la Ungheni şi disponibilitatea de a exporta energie electrică spre Republica Moldova. Problema este că gazoductul se opreşte la Ungheni şi aprovizionează doar zona limitrofă, iar exportul românesc de energie electrică se loveşte încă de dificultăţi tehnice şi financiare. Totuşi, moldovenii au invocat perspectiva importului de gaze din România şi au obţinut o reducere de preţ la importurile ruseşti chiar cu câteva zile înaintea alegerilor. Este prima dată când reînnoirea anuală a contractului cu Gazprom se face înainte de sfârşitul anului.

Control oligarhic rusesc asupra companiilor importante

Multe din companiile moldoveneşti esenţiale pentru economia ţării sunt controlate de interese ruseşti, ceea ce descrie dependenţele moldoveneşti şi altfel decât statistic. Mai mult, s-a aflat că „fluxurile financiare ale întregului sistem bugetar din Republica Moldova, care trec prin Banca de Economii a Moldovei (BEM), sunt controlate de un „aşa-numit investitor din Rusia”
, potrivit dezvăluirilor unui fost ministru de finanţe moldovean, Veaceslav Negruța. „Este trist când BEM, fiind o bancă de infrastructură, de sistem, este, de fapt, pusă în serviciul unor interese geopolitice. La orice indicaţie putem să ne alegem cu o paralizie financiară, când salariile bugetarilor şi a pensionarilor pot fi blocate printr-un telefon de la Moscova. Şi atunci cu ce ne alegem?”
. Potrivit Agora.md, în aprilie 2014, un pachet 24,9% din acțiunile Băncii de Economii a Moldovei a fost achiziționat de Banca de stat a Federației Ruse Vneşekonombank.
Stabilitate politică fragilă

Dincolo de instabilitatea politică indusă de Transnistria separatistă, şi de regiunile autonome din sudul ţării, încurajate de Rusia, nici la Chişinău situaţia nu este foarte limpede. Campania electorală a avut forme de exprimare radicală şi, anterior alegerilor, sprijinul pentru Uniunea Europeană a scăzut în Republica Moldova. Potrivit unui sondaj IMAS realizat în noiembrie 2014, numărul moldovenilor care considerau că ţara lor ar trebui să se apropie de UE (44%) era aproape egal cu al celor care se pronunţă în favoarea Uniunii Vamale cu Rusia (43%). Partidul Comuniştilor din Republica Moldova (PCRM) se menţinea pe primul loc cu o săptămână înaintea alegerilor, potrivit unui sondaj IMAS. Între timp, alianţa proeuropeană se şubrezise. 

Pe de altă parte, presa de la Chişinău a tras semnale de alarmă referitoare la pregătirea de către Rusia a unei confruntări paramilitare după alegerile parlamentare din 30 noiembrie 2014 din Republica Moldova. Anterior momentului scrutinului, Comisia Electorală Centrală a votat excluderea Partidului Patria și a liderului său Renato Usatîi din cursa electorală. Renato Usatîi, considerat apropiat de Moscova, s-a declarat în mai multe rânduri împotriva integrării europene a Republicii Moldova.

Procuratura de la Chişinău  a intrat în acţiune. Procurorii au descins la 15 locații ale membrilor organizaţiei extremiste Antifa, reţinând cinci lideri ai acesteia. Organizaţia Antifa, condusă de Grigore Petrenco - aflat pe lista partidului Patria - a fost acuzată că ar pregăti acțiuni cu caracter violent după scrutinul din 30 noiembrie 2014. 
Îndemnuri pro-europene anterioare alegerilor
„Moldova trebuie să repete (…) performanţa Ucrainei de alegere în Parlament a unei majorităţi pro-europene” a declarat ambasadorului Ucrainei în Republica Moldova, Serghei Pirojkov. El a precizat că în Ucraina nu au venit la putere forţe radicale, dar partide care promovează vectorul european de dezvoltare a ţării. „În Moldova situaţia e mai complicată: forţele pro-europene şi cele care susţin apropierea de Rusia se bucură de sprijin aproape identic. (…) Reprezentanţii Partidului Socialiştilor chiar au anunţat că denunţarea Acordului de Asociere Republica Moldova - UE şi aderarea la Uniunea Vamală vor fi primele acţiuni pe care le va întreprinde dacă va veni la putere"
 a precizat diplomatul ucrainean.
Într-o astfel de situaţie este importantă poziţia autorităţilor în perioada premergătoare alegerilor. „Politicienii moldoveni de orientare pro-europeană trebuie să preia experienţa politicienilor de la noi şi să acorde o atenţie mai mare electoratului. Nu trebuie să se lase la nivelul succeselor obţinute şi trebuie să ia în considerare faptul că oricând pot veni forţe noi. Mă refer în special la socialişti. Faptul că ei optează pentru Uniunea Vamală trebuie să dea de gândit alegătorilor. Sper că moldovenii sunt deştepţi şi vor face alegerea corectă pe 30 noiembrie” a afirmat Serghei Pirojkov. Ambasadorul şi-a exprimat convingerea că încercările Kremlinului de a crea Novorossia nu vor fi încununate de succes. "Acest proiect nu mai este actual. Înţelegem că ne aflăm în stare de confruntare militară cu Rusia, care trimite pe teritoriul Ucrainei mercenarii săi, încercând să impună un conflict îngheţat după exemplul celui transnistrean. Scopul este condamnabil şi nedemn de o ţară ce se consideră o mare putere"
.

La rândul său, ambasadorul Republicii Moldova în Ucraina, Ion Stăvilă, a  afirmat că votul pro-european din Ucraina este de natură să faciliteze parcursul european al Republicii Moldova și să contribuie la soluționarea diferendului transnistrean. „Republica Moldova va avea alături o Ucraină prietenă, un partener şi un aliat de încredere în realizarea aspiraţiilor europene. Împreună, două ţări vecine, situate în această zonă geopolitică sensibilă, se vor putea sprijini reciproc. Împreună cu Ucraina ne va fi mai uşor”
.
În același context, Vlad Filat, liderul PLD - partid pro-european - a afirmat că, întrucât la Kiev există o guvernare pro-europeană “ne vom putea uni forţele, ne vom putea conjuga eforturile în soluţionarea tuturor problemelor comune pe care le avem, pornind de la cele din domeniul economic, energetic şi terminînd cu problema transnistreană. Având în vedere evenimentele din spaţiul ex-sovietic din ultimii ani, avem un stimulent în plus de a acţiona în comun cu Ucraina”. Vlad Filat s-a arătat convins că şi la Chişinău forţele pro-europene vor reuşi să se impună „chiar dacă oponenţii integrării europene promovează masiv falsul şi minciuna, încercând să inducă oamenii în eroare”. „Aceşti pretinşi actori politici, care acţionează în detrimentul intereselor naţionale, nu înţeleg că oamenii conştientizează că un viitor prosper şi civilizat îl pot avea doar în UE. De aceea, oricât s-ar strădui diverşi agenţi de influenţă, plătiţi din exterior de forţele ostile integrării europene a Republicii Moldova, forţele pro-europene vor învinge”
.
Fostul președinte al Republicii Moldova, Petru Lucinschi, a subliniat că singura șansă de dezvoltare a Republicii Moldova este calea în direcţia UE. „Nu  pot fi trecute cu vederea toate câte s-au făcut în ultimul timp cu ajutorul Uniunii Europene. Dacă în 2009 erau reparate doar 8% din drumuri, în 2014 s-a ajuns la 35%. Aproape în fiecare sat avem 2-3 proiecte finanțate de UE. Din păcate, sunt mulţi manipulatori, dar oamenii au înţeles deja cine ne este prieten”
.
Participanţi şi rezultate

La alagerile din Republica Moldova au intrat, iniţial, în cursă 26 de competitori – dintre care patru candidaţi indepedenţi. Din cele 22 de formaţiuni politice aflate în cursă, iniţial, două au fost retrase – respectiv Mişcarea Social-Politică „Ravnopravie” (MSPR) şi Partidul „Patria” (PP). Partidul “Patria” a figurat, însă, pe buletinele de vot cu menţiunea “retras”. Prezenţa sa pe buletinele de vot se poate explica prin faptul că hotărârea judecătorească definitivă privind excluderea formaţiunii din cursa electorală a fost luată cu o zi înaintea scrutinului.

1. Partidul Democrat din Moldova (PDM)

2. Partidul Popular Creştin Democrat (PPCD)

3. Partidul Forţa Poporului (PFP)

4. Partidul Liberal Democrat din Moldova (PLDM)

5. Partidul Liberal Reformator (PLR)

6. Partidul Comunist Reformator din Moldova (PCR)

7. Mişcarea Populară Antimafie (MPA)

8. Partidul Naţional Liberal (PNL)

9. Partidul Socialiştilor din Republica Moldova (PSRM)

10. Blocul electoral „Alegerea Moldovei – Uniunea Vamală” (BeAMUV)

a. Partidul Social Democrat (PSD)

b. Partidul Regiunilor din Moldova (PRM)

c. Mişcarea Populară pentru Uniunea Vamală (MPUV)

11. Partidul „Democraţia Acasă” (PDA)

12. Partidul Popular din Republica Moldova (PPRM)

13. Partidul Comuniştilor din Republica Moldova (PCRM)

14. Partidul Liberal (PL)

15. Partidul „Renaştere” (PR)

16. Partidul „Patria” (PP) (exclus, totuşi a figurat în buletinele de vot având în dreptul său ştampila ”Retras”)

17. Partidul Acţiunea Democratică (PAD)

18. Partidul Verde Ecologist (PVE)

 (Mişcarea Social-Politică „Ravnopravie” (MSPR) (retras))
19. Oleg Cernei (candidat independent)

20. Partidul „Patrioţii Moldovei” (PPM)

21. Oleg Brega (candidat independent)

22. Valeriu Pleşca (candidat independent)

23. Uniunea Centristă din Moldova (UCM)

24. Partidul „Pentru Neam şi Ţară” (PPNŢ)
25. Anatolie Doga (candidat independent) 

După totalizarea voturilor, cinci partide politice au accedat în Parlament: Partidul Socialiştilor din Republica Moldova (25 de mandate), Partidul Liberal Democrat din Moldova (23 de mandate), Partidul Comuniştilor (21 de mandate), Partidul Democrat  (19 mandate) şi Partidul Liberal (13 mandate).

Potrivit Constituţiei Republicii Moldova mandatul deputaţilor este de patru ani, începând să curgă de la data ultimelor alegeri ordinare. Precedentele alegeri legislative din Republica Moldova au avut loc pe 28 noiembrie 2010.
Au fost puse în joc toate cele 101 de locuri din Legislativul Republicii Moldova. Distribuirea mandatelor se face în sistem proporţional, pe liste, toate raioanele ţării constituind o singură circumscripţie electorală, în care pragul electoral este de 6% pentru listele de partid şi de 2% pentru candidaţii independenţi. Pentru formarea guvernului, un partid sau o alianţă are nevoie să obţină 51 de mandate (50%+1), iar pentru alegerea preşedintelui ţării, 61 de mandate (3/5).
Peste 2000 de persoane au monitorizat alegerile din partea organizaţiei neguvernamentale Promo-Lex. Asociaţia a fost prima care s-a înregistrat în calitate de observator în cadrul scrutinului. Reţeaua de observatori pentru procesul de monitorizare a alegerilor a inclus 41 de observatori pe termen lung, 32 de observatori pe termen mediu şi aproximativ 2000 de observatori pe termen scurt. Cei aproximativ 2000 de observatori pe termen scurt au activat în ziua alegerilor şi au acoperit toate secţiile de votare din Republica Moldova. De asemenea, Parlamentul European a trimis o delegaţie de şapte deputaţi, condusă de Igor Soltes, pentru a observa alegerile parlamentare. Pentru alegeri au fost tipărite 3 122 466 de buletine de vot, dintre care 708 487 în limba rusă.

Primul clasat şi principalul câştigător individual - Partidul Socialiştilor

Partidului Socialiştilor din Republica Moldova a fost principalul câştigător individual al alegerilor, cu atât mai mult cu cât această formaţiune politică a ajuns pe primul loc deşi, iniţial, fusese o dizidenţă a Partidului Comuniştilor. “Le mulţumesc alegătorilor pentru încredere şi susţinere. Moldova s-a trezit. Votul din aceste alegeri este foarte, foarte ilustrativ. Oamenii (…) au arătat prin vot cum văd ei viitorul Moldovei. Aceste rezultate arată clar că Partidul Socialiştilor s-a afirmat ca principală forţă (…) de stânga. Ideile şi valorile noastre sunt împărtăşite de foarte mulţi cetăţeni. Oamenii doresc o guvernare socială şi un viitor stabil alături de partenerii noştri strategici tradiţionali, împreună cu Rusia, în cadrul Uniunii Vamale”
 a declarat Igor Dodon, preşedintele Partidului Socialiştilor din Republica Moldova.

Reacţia Rusiei
Rezultatele parţiale ale alegerilor parlamentare au fost comentate de vicepremierul Dmitri Rogozin. Oficialul rus a afirmat că rezultatele alegerilor parlamentare din Republica Moldova nu sunt relevante. Potrivit opiniei sale, în realitate au câştigat partidele de stânga. 

Vicepremierul rus a afirmat că dacă autorităţile moldovene le-ar fi permis imigranţilor moldoveni care lucrează în Rusia să voteze şi nu ar fi scos din cursa electorală partidul Patria, forţele politice de stânga ar fi câştigat tranşant alegerile iar vectorul european ar fi fost compromis. "Adăugaţi la rezultatele pe care le aveţi voturile adepţilor Partidului Patria, scos din cursa electorală, plus 700.000 de voturi ale imigranţilor moldoveni aflaţi la muncă în Federaţia Rusă, cărora conducerea de la Chişinău nu le-a oferit posibilitatea să voteze, şi veţi vedea adevărata pondere a eurointegratorilor din această ţară. Chişinăul trebuie să se gândească dacă merge pe drumul corect. Nu mai vorbesc pentru cine ar fi votat cei 500.000 de mii de transnistreni, dacă aceştia ar fi participat la alegeri"
 a subliniat vicepremierul rus, Dmitri Rogozin.  
Victorie la limită a forţelor pro-europene
În Republica Moldova scrutinul a fost câştigat, la limită, de forţele pro-europene PLDM, PD şi PL. Împreună, acestea au majoritatea - însemnând, însă, doar 54 de mandate din totalul de 101 - pentru a forma şi învesti  guvernul. Fostul premier moldovean Ion Sturza a criticat în termeni duri rezultatul precar obţinut de forţele pro-europene. ”Cetăţenii moldoveni au făcut o alegere „geostrategică” şi le-au dat câte un şut forţelor pro-europene cu tot cu aroganţa, corupţia, contrabanda, spălarea de bani, nesăbuinţa. Lipsa de respect faţă de propriii cetăţeni ne-au adus Maidanul nostru. Nu blamaţi poporul!”
. El le-a reproşat liderilor politici pro-europeni că din cauza numeroaselor scandaluri de corupţie în care au fost implicaţi, au compromis valorile europene şi au fost pe punctul de a arunca ţara în braţele Rusiei.
Potrivit datelor Comisiei Electorale Centrale, un număr record de zeci de mii de buletine de vot  au fost declarate nevalabile. Mai mulţi cetăţeni, în ziua votării, au distribuit pe reţelele de socializare fotofragii cu buletinul de vot în care ştampila ”votat” era aplicată în dreptul partidului ”Patria” - formaţiune exclusă, cu o zi înaintea scrutinului, prin hotărâre judecătorească definitivă, din cursa electorală. Liderul partidului Patria, controversatul om de afaceri Renato Usatîi, şi-a îndemnat adepţii să aplice pe buletinele de vot ştampila „Votat” în dreptul formaţiunii sale. Analiştilor politici li s-a părut ciudat acest îndemn, deoarece astfel au fost invalidate zeci de mii de buletine de vot ale votanţilor pro-ruşi.
Liderii partidelor pro-europene care au trecut pragul electoral au mulţumit electoratului pentru încredere, dar au ezitat să se pronunţe, clar, asupra posibilelor variante de coaliţie. Liderul PLDM, Vlad Filat, a dat asigurări în sensul unor „discuţii responsabile cu partidele care vor fi în Parlamentul Republicii Moldova, despre acţiunile de mai departe pentru ca în Moldova să fie pace, stabilitate, ca Moldova să rămână un stat independent şi suveran - nu un vasal, care este permanent supus embargourilor şi presiunilor”. „Cu toţii trebuie să învăţăm o lecţie dură. Prin umilinţă nu vom reuşi niciodată să construim ţara. Cu demnitate, curaj şi prin multă muncă vom reuşi să facem acest lucru şi îl vom face”
. 

VARIA
CATALONIA: PLEBISCIT FĂRĂ VALOARE LEGALĂ PENTRU INDEPEDENŢĂ
Separatiştii din Catalonia au organizat, duminică 9 noiembrie 2014, o consultare „simbolică”, fără valoare legală, privind independenţa regiunii. Participanţii au fost chemaţi să răspundă la două întrebări: "Vreţi Catalonia să fie stat?" - şi,  în cazul unui răspuns pozitiv, "Vreţi să fie independent?". Inspirându-se de la separatiştii scoţieni, liderii catalani au permis participarea la vot a tinerilor cu vârsta de peste 16 ani şi a străinilor rezidenţi. Catalonia are 7,5 dintre cele 47 de milioane de locuitori ai Spaniei şi asigură 22% din PIB-ul spaniol. 

Între Catalonia şi Madrid s-a înregistrat o aprinsă dispută. Autorităţile madrilene au refuzat să acorde regiunii un grad sporit de autonomie, dincolo de prerogativele largi de care dispun instituţiile locale. Militanţii pentru independenţă au promis „o ţară mai bună" prin despărţirea de Spania. 

Executivul catalan a organizat această consultare fără valoare legală - la care nu au existat nici liste electorale, nici comisii electorale - în pofida faptului că Tribunalul Constituţional, sesizat de guvernul spaniol, a dispus de două ori suspendarea scrutinului, până la pronunţarea pe fond. "Cât timp voi fi eu şeful Guvernului, se vor respecta Constituţia şi suveranitatea, şi nimeni nu va sparge unitatea Spaniei", a declarat premierul spaniol, Mariano Rajoy, subliniind că “scrutinul nu va avea nici un efect”
.

La scrutinul consultativ au fost aşteptaţi să participe aproximativ 5,4 milioane de locuitori cu drept de vot. Liderii separatişti „au sperat ca o participare ridicată şi un vot pozitiv să oblige guvernul spaniol să accepte mai multă autonomie, care să ducă în timp la independenţă”
. La urne s-au prezentat, însă, doar 2 milioane de catalani, după ce tabăra unionistă a anunţat că boicotează referendumul. Coordonatorul platformei separatiste, Joan Rigol, a adresat autorităţilor spaniole un avertisment "Ştiţi că se poate totul întoarce împotriva voastră, dacă întindeţi coarda prea tare. Un poliţist care confiscă o urnă - aceasta ar fi o imagine catastrofală"
.
Consultarea simbolică pentru independenţa Cataloniei s-a desfăşurat fără tulburări majore. Unicul incident notabil a fost vandalizarea unei secţii de votare din provincia Girona - situată în nordul Cataloniei - care a dus la arestarea a cinci persoane cu vârste între 21 şi 34 de ani, care au pătruns cu forţa în clădire, au insultat alegătorii prezenţi şi au distrus mai multe urne şi buletine de vot. 

Executivul catalan - Generalitat - a anunţat, după consultare, că “decizia autorităţilor locale de a lupta pentru independenţa Cataloniei a întrunit majoritatea voturilor exprimate”
. Potrivit informaţiilor furnizate de Joana Ortega, vicepreşedinte al Generalitat, aproximativ 80,7% din participanţi au votat “Da” la întrebările „Doriţi Catalonia să fie stat?” şi „Dacă da, doriţi să fie un stat independent?”; 4,55% au votat “Nu” la amândouă întrebările; 10,1% dintre respondenţi au votat “Nu” la a doua întrebare, dorind o Catalonie care să rămână parte a Spaniei; 0,98% dintre voturi au fost anulate.

Arturo Mas s-a declarat mulţumit de rezultatul obţinut. Potrivit liderului separatist, votul consultativ demonstrează că poporul catalan doreşte independenţa. „Scopul nostru, obiectivul nostru este de a vota într-un referendum definitiv, dacă va fi posibil, în acord cu Madridul”. Pe de altă parte, Joana Ortega a afirmat că „rezultatele trebuie interpretate cu prudenţă în contextul în care opozanţii independenţei au boicotat scrutinul”
.
Memento

La mijlocul lunii octombrie, guvernul catalan a renunţat oficial la un scrutin privind independenţa acestei regiuni spaniole. Şeful guvernului catalan, Artur Mas, a anunţat, însă, pentru 9 noiembrie, o "consultare simbolică" a locuitorilor regiunii cu vârste de peste 16 ani. Arturo Mas nu a vrut să se plaseze în ilegalitate după decizia Tribunalului Constituţional al Spaniei care a respins  organizarea unui referendum în tipul celui din Scoţia. "Adversarul nostru rămâne Madridul, statul spaniol"
 a afirmat Arturo Mas, reiterând argumentele în favoarea independenţei: refuzul catalanilor de a mai plăti impozite pentru plata politicienilor şi funcţionarilor de la Madrid şi nemulţumirea provocată de intenţia guvernului spaniol de a suprima dreptul la avort. Acest ultim argument nu mai avea corespondent în realitate, premierul Mariano Rahoy abandonând respectivul proiect legislativ.  

Rezultatul referendumului din Scoţia a influenţat atitudinea catalanilor, chiar dacă liderul guvernului catalan a sugerat că nu renunţă la fondul problemei - obţinerea independenţei. Arturo Mas pare a încerca o altă metodă de a-şi păstra poziţia politică: organizarea unui referendum cu ocazia viitoarelor alegeri regionale. În acest scop, Arturo Mas propune să conducă o majoritate asigurată de coaliţia tuturor suporterilor independenţei Cataloniei împotriva Partidului Popular şi a Partidului Socialist Spaniol, oponenţi ai separatismului.

Liderul separatist catalan, aflat în impas

O parte a opoziţiei a cerut organizarea de alegeri anticipate, după ce referendumul cu privire la independenţa regiunii prevăzut pentru 9 noiembrie a fost înlocuit cu o consultare pur simbolică. “Revizuiţi-vă poziţia, reconstituiţi unitatea şi, dacă nu reuşiţi, convocaţi ulterior alegeri anticipate!”
 a cerut, în parlamentul regional de la Barcelona, Joan Herrera, liderul ecologiştilor de stânga - una dintre formaţiunile politice favorabile unui referendum. La rândul său, partidul catalan Ciudadanos, adversar al independenţei Cataloniei, s-a pronunţat în favoarea alegerilor anticipate. “Când partenerul vă abandonează şi rămâneţi singur şi în minoritate, trebuie să convocaţi alegeri”
 a declarat liderul acestei formaţiuni, Albert Rivera.

Varianta consultării simbolice nu a fost agreată nici de aliaţii catalani de stânga ai lui Arturo Mas, favorabili unui referendum. Întrucât, din decembrie 2012, nu dispune de majoritate în Legislativul regional, Arturo Mas depinde, pentru a putea guverna, de sprijinul susţinătorilor independenţei şi republicanilor de stânga din Esquerra Republicana de Catalunya (ERC). Aceştia au cerut, în schimbul sprijinului lor, organizarea unui referendum înainte de 2015. Abandonarea proiectului referendumului asupra independenţei l-a determinat pe liderul ERC, Oriol Junqueras, să ceară organizarea de alegeri anticipate. “Soluţia o reprezintă alegerile (...). Este nevoie de această soluţie cât mai curând posibil” a subliniat Oriol Junqueras, adăugând că, dacă după votul solicitat va “exista o majoritate parlamentară suficientă pentru a declara independenţa, trebuie să o declarăm”
.

S-a solicitat arestarea celor implicaţi în organizarea scrutinului

Ministrul Justiţiei de la Madrid, Rafael Catala, a calificat scrutinul din Catalonia drept „un act de propagandă (...) steril şi inutil”
.

Partidul catalan de centru, Uniune, Progres şi Democraţie (UPyD) a depus o plângere la autorităţile centrale împotriva lui Arturo Mas şi a miniştrilor catalani Irene Irgau - Educaţie - şi Ramon Espadaler - Interne, solicitând „arestarea şi punerea la dispoziţia justiţiei a autorilor, complicilor şi altor responsabili”
 care se fac vinovaţi de organizarea consultării ilegale. Doi purtători de cuvânt ai Asociaţiei Societatea Civilă Catalană (SCC), Daniel Arenas şi Juan Arza, au depus o plângere pentru „încălcarea deciziei dictate de Tribunalul Constituţional” care stabilise că autorităţile catalane „nu trebuie să folosească nici un mijloc public pentru a organiza acest proces”
.

“Flashmob orchestrat de separatişti” cu participarea lui “Spongebob”


Plebiscitul catalan este abordat, din perspectivă critică, de Deutsche Welle. Reproducerea parţială a textului scuteşte de orice comentariu. 
Organizatorii plebiscitului alternativ - "proiectul 9-N", cum a fost numit - au afirmat că este vorba despre un eveniment organizat în scopul consultării voinţei catalanilor. Ceea ce se voia un exerciţiu în materie de libertate de opinie a devenit un flashmob orchestrat de separatişti, în care toţi s-au făcut că votează. 

Consultarea populară, care fusese anterior interzisă de Curtea Constituţională, nu avea legitimitate democratică. Absenţa oricăror garanţii juridice şi a listelor cu alegători, o situaţie care a făcut posibilă înregistrarea în rândul alegătorilor a lui Spongebob, care a votat o dată, a doua oară şi ori de câte ori a considerat necesar, demonstrează că plebiscitul nu a respectat nici cele mai elementare reguli pentru a fi considerat garanţia unui rezultat reprezentativ. De altfel, toţi catalanii care au respectat legea, adică majoritatea celor care nu sunt naţionalişti, au rămas acasă.

Râvna lui Arturo Mas de a impune un plebiscit în pofida tuturor legilor ordinii democratice s-a dovedit o mare greşeală, care a afectat imaginea Cataloniei şi a întregii Spanii. Militanţii pentru independenţă ştiau că 9-N nu era un plebiscit, dar un gest de nesupunere însoţit de un război al imaginilor. Adepţii independenţei voiau să vadă dacă statul spaniol va îndrăzni să împiedice cu forţa "marea serbare democratică" din Catalonia. 

După ce separatiştii s-au dat în stambă şi guvernul Rajoy nu a avut de suferit, a venit vremea negocierilor în linişte. Premierul spaniol Mariano Rajoy a exprimat dorinţa de a discuta cu Arturo Mas. În condiţiile în care cei doi nu se vor baricada din nou în spatele poziţiilor cunoscute, ar putea sonda posibilităţile existente, între care se numără o reformă constituţională şi o reformă a statutului de autonomie al Cataloniei.

Arturo Mas ar putea solicita acelaşi lucru ca până acum: cererea de organizare a unui referendum privind independenţa, al cărui rezultat să aibă caracter obligatoriu. Această eroare nu trebuie repetată. Nu e posibil să doreşti o negociere cu statul pornind de la revendicări maximale. Unui stat nu-i poţi spune: aşa sau deloc. Într-un astfel de caz, statul răspune: mai bine deloc. 
KALAŞNIKOV, AFECTAT DE SANCŢIUNILE ÎMPOTRIVA RUSIEI.

MEDVEDEV: “EUROPA VA PIERDE 90 MILIARDE EURO”
În perioada URSS, Kalaşnikov producea, la fabricile din Izhevsk - oraş aflat la 1.000 de kilometri est de Moscova - aproximativ 600.000 de puşti anual doar pentru armata sovietică. În plus, în timpul Războiului Rece, Moscova a permis şi aliaţilor externi să producă, local, arme sub licenţă Kalaşnikov. Unele state au continuat să procedeze astfel şi după căderea Cortinei de Fier. Cel mai mare producător de arme din Rusia “a beneficiat, probabil, de cea mai bună publicitate din lume, fără plată, când, de exemplu, Che Guevara sau Osama ben Laden s-au lăsat fotografiaţi cu armele Kalaşnikov în mâini”
. 

După destrămarea URSS, cota de piaţă a companiei a scăzut, din cauza numărului mai scăzut de contracte militare. Marele producător rus de armament a fost nevoit să se reorienteze către segmentul civil. Situaţia părea să se echilibreze în ianuarie 2014, când Kalaşnikov a încheiat un contract important cu Statele Unite ale Americii - cea mai mare piaţă de arme pentru civili din lume. Producătorul urma să livreze, timp de cinci ani, 200.000 de puşti anual. În iulie 2014, Washingtonul a introdus Kalaşnikov pe lista companiilor sancţionate ca urmare a agresiunii Rusiei în Ucraina. La scurt timp,Uniunea Europeană a adăugat producătorul de arme pe “lista neagră”. “Cele mai mari pieţe pentru Kalaşnikov erau SUA, Marea Britanie, Germania, Canada, Italia şi Norvegia”
 înainte de aplicarea sancţiunilor. 
„N-am înţeles de ce am fost noi sancţionaţi” a precizat Alexei Krivoruciko, directorul Kalaşnikov. „SUA erau o piaţă-cheie pentru noi, una pe care plănuiam s-o dezvoltăm. Este o pierdere majoră”. Potrivit lui Alexei Krivoruciko, producătorul de arme “a fost introdus pe nedrept pe lista sancţiunilor, având în vedere că societatea nu mai este deţinută de stat”. În prezent, guvernul rus deţine o participaţie de 51% în cadrul Kalaşnikov - pachetul de 49% fiind deţinut de Krivoruciko şi de un alt om de afaceri. „Nu avem ce să facem. Putem doar spera că sancţiunile vor fi înlăturate în curând”
 a concluzionat Alexei Krivoruciko.  
În efortul de a-şi crea o nouă imagine şi de a-şi reorienta afacerile către sectorul civil, compania s-a relansat printr-un eveniment fastuos, la Moscova. A fost prezentat un clip video în care mitraliere de tip AK erau numite „arme ale păcii”, folosite de-a lungul istoriei în special de mişcări de eliberare „aflate în căutarea dreptăţii”. S-a anunţat “schimbarea numelui companiei din Grupul Kalaşnikov în Concernul Kalaşnikov, stârnind zâmbete vorbitorilor de engleză”
. Explicaţia zâmbetelor: Kalaşnikov Concern se poate traduce prin „îngrijorarea Kalaşnikov”.  

Medvedev: Europa va pierde 90 de miliarde euro în urma sancţiunilor occidentale impuse Rusiei

Premierul rus Dmitri Medvedev a estimat la 90 de miliarde de euro, în doi ani, pierderile posibile pe care le va suferi economia europeană din cauza sancţiunilor occidentale impuse Rusiei. "Economia noastră a pierdut în urma acestor sancţiuni, cel mai probabil, câteva zeci de miliarde de dolari". Dar, "potrivit calculelor economiştilor noştri, economia europeană, în urma renunţării la contractele cu Rusia şi a adoptării măsurilor restrictive, a pierdut în cursul acestui an 40 de miliarde de euro şi anul viitor va pierde 50 de miliarde de euro" a precizat premierul rus, subliniind că sancţiunile nu au fost "bune pentru nici una dintre părţi"
.
Uniunea Europeană, primul partener comercial al Rusiei, a adoptat după anexarea peninsulei Crimeea, în luna martie, serii succesive de sancţiuni împotriva Moscovei. Pe de altă parte, în ultimii ani, multinaţionalele europene au investit masiv în economia rusă pentru a profita de rata de creştere mai dinamică decât a UE şi de apariţia clasei de mijloc dornice de consum. Reprezentanţi europeni din mediul de afaceri au criticat adoptarea sancţiunilor occidentale, avertizând în legătură cu impactul asupra economiei europene. 
Juncker: Rusia trebuie să redevină partener strategic pentru UE 

La finalul unei întrevederi cu premierul bulgar, Boiko Borisov, destinată, cu precădere, anunţului Rusiei privind renunţarea la proiectul South Stream, Jean-Claude Juncker, a admis că Rusia este o "problemă strategică" pentru UE - reluând formularea preşedintelui Consiliului European, Donald Tusk. Însă, preşedintele Comisiei Europene a dat asigurări că va face "totul" pentru ca Rusia să redevină un "partener strategic" pentru Uniunea Europeană. "Sper că mâine ea va fi din nou un partener strategic, tot ce va putea face Comisia pe acest subiect, va face" a declarat Juncker. "Dar, tangoul se dansează în doi". 

Referitor la proiectul South Stream, Jean-Claude Juncker a precizat că "nu accept ideea că Bulgaria poate fi obiectul unui santaj, Bulgaria nu este un factor de ajustare între Rusia şi Uniunea Europeana". "South Stream poate fi construit, condiţiile au fost clarificate de multă vreme, nu este nimic nou, mingea este în terenul rus". 

UE trebuie să ia în discuţie, la Bruxelles, impactul anunţului Moscovei, în cadrul unui consiliu al miniştrilor Energiei. "Sper că relaţiile cu Rusia se vor normaliza rapid" a declarat, la rândul său, Boiko Borisov.  Dar "acest lucru depinde şi de Rusia" care “trebuie să-şi revizuiască atitudinea" şi “dacă acceptă regulile care reglementează piaţa energetică europeană, South Stream poate fi construit"
 a  afirmat premierul bulgar. 

GERMANIA: VAL ANTI „ISLAMIZAREA OCCIDENTULUI”

În câteva săptămâni, mişcarea Pegida - având ca scop declarat lupta împotriva "islamizării Occidentului" - a atras zeci de mii de adepţi în Germania. În estul Germaniei, la Dresda, în fiecare zi de luni, la ora 18,30, mii de persoane se adună sub sigla Pegida (Europeni patrioţi contraislamizării Occidentului) şi defilează scandând "Wir sind das Volk!" ("Noi suntem poporul!"). Sloganul şi manifestaţia săptămânală au găsit numeroşi adepţi şi în estul Germaniei. 

Un sondaj realizat de Forsa pentru publicaţia Stern confirmă  popularitatea în creştere a mişcării: 13% dintre germani s-au declarat de acord să participe la un marş împotriva islamiştilor în cazul în care o astfel de manifestaţie ar fi organizată în oraşul lor ; 29% dintre participanţii la sondaj consideră că astfel de marşuri sunt justificate prin marea influenţă exercitată de Islam în Germania. Succesul Pegida a atras atenţia autorităţilro germane. Cancelarul Angela Merkel a atenţionat germanii asupra tentaţiei islamofobiei. "Astăzi, mulţi germani strigă, în ficare zi de luni "Noi suntem poporul". În realitate, mesajul lor este: "locul vostru nu e aici, din cauza culorii pielii sau a religiei vostre'".Le transmit tuturor participanţilor la aceste manifestaţii: nu-i urmaţi pe oraganizatorii lor căci, deseori, aceştia poartă în suflet prejudecăţi, nepăsare şi chiar ură"
.
Mişcarea Pegida este susţinută de formaţiuni de extremă dreaptă sau neonaziste, având şi sprijinul Alternativei pentru Germania (AfD), partis anti-european şi populist. Mişcarea Pegida a fost iniţiată de Lutz Bachmann, un fotograf şi grafician în vârstă de 41de ani, personaj controversat care are în trecutul său câteva condamnări la închisoare pentru spargeri sau trafic de droguri. Şi-a motivat demersul prin faptul că, în octombrie 2014, a fost iritat de imaginile televizate în care kurzii şi salafiştii se băteau pe străzile din Hambourg sau în care kurzii defilau, la Dresda, împotriva războiului din Siria şi pentru livrarea de arme către opozanţii Statului Islamic.
Lutz Bachmann împreună cu prietenii săi au lansat, prin intermediul reţelelor sociale, ideea unor manifestaţii. Prima s-a desfăşurat în seara de 20 octombrie 2014, când aproximativ 500 de persoane şi-au exprimat, în stradă, nemulţumirea faţă de ceea ce au numit "islamizarea Occidentului" şi faţă de afluxul de imigranţi - Germania fiind principala ţintă a imigraţiei în Europa.
Pentru mulţi germani, care se tem că ţara îşi va pierde identitatea, discursul lui Lutz Bachmann este convingător. În fapt, acesta se declară neliniştit de faptul că străinii profită de statul german în detrimentul vârstinicilor care, de multe ori "nu au posibilitatea să-şi cumpere o felie de cozonac de Crăciun"
. 
FRANŢA: 
ECHILIBRU POLITIC INSTABIL. VIITOR POLITIC INCERT
"Scrutinele au fost puternic naţionalizate"
 
François Hollande a dat impresia unui om politic decis să reia ofensiva politică în 2015, în pofida alegerilor departamentale şi regionale din lunile martie şi decembrie, care se anunţă a fi foarte dificile pentru actuala majoritate politică. În răstimp, se organizează congresul Partidului Socialist, "şubrezit de rezultatul alegerilor municipale şi europene din 2014" după ce pornind cu începutul MIleniului III şi avându-l ca prim-secretar pe François Hollande, "şi-a ţesut, răbdător, pânza de păianjen asupra teritoriului ajungând ca - până în 2014 - să deţină posturile de conducere în majoritatea localităţilor cu peste 9000 de locuitori, majoritatea departamentelor şi în aproape toate regiunile metropolitane, cu excepţia Alsaciei". 
 Situaţia s-a schimbat în 2014, când poziţionarea favorabilă în teritoriu a Partidului Socialist a fost înlocuită de "valul albastru" - ceea ce, potrivit Ifop, duce la concluzia că "scrutinele au fost puternic naţionalizate" - cu precădere în urma fenomentului de marcant absenteism, care a defavorizat stânga franceză. 

Un alt factor de natură să influenţeze raportul de forţe politice este modificarea tipului de scrutin la alegerile departementale. Astfel, pentru prima oară, există candidaturi, în acelaşi timp, pentru toate posturile eligibile, în cantoane de două ori mai mari, ceea ce transformă aceste alegeri în  "mini-legislative". În plus, alegerea în cantoane a "binomului bărbat-femeie" - situaţie inedită pentru Franţa - este de natură să greveze asupra personalizării alegerii "notabililor".
Pesimism în tabăra Partidului Socialist

Liderii Partidului Socialist nu sunt foarte optimişti. Primul secretar al PS, Jean-Christophe Cambadélis, speră ca, din cele 60 de departamente, socialiştii să-şi poată menţine poziţiile în 20-30. "Dacă Partidul Socialist rezistă bine în  bastioanele sale, ne puteam menţine în 18-20 departamente" a apreciat, mai pesimist, Claudy Lebreton, preeşdinte al PS în Adunarea departamentelor din Franţa. "Dar trebuie să fim realişti, căci în ipoteza unui puternic val albastru, putem păstra, mai derabă, 10 departamente"
.

Previziunile nu sunt mai  oprimiste nici pentru alegerile regionale. Chiar dacă apariţia marilor regiuni va avea drept consecinţă mascarea pierderilor Partidului Socialist, acesta nu va putea păstra mai mult de 3 din 13 regiuni metropolitane. Toate acestea ar putea aduce stânga în situaţia din 1992 şi 1994, când dreapta avea o largă majorutate în departamente şi în regiuni.
Alianţe cu geometrie variabilă 
Atât Frontul de stânga cât şi Ecologiştii Europeni-Verzii (EELV) refuză orice acord naţional. Pe cale de consecinţă, vor exista alianţe cu geometrie variabilă. După ce au părăsit guvernarea în aprilie 2014 ca urmare a unor divergenţe ideologice, les ecologiştii speră să fie beneficiarii nemulţumirii alegătorilor decepţionaţi de socialişti. În Rhône-Alpes Auvergne, EELV speră să ajungă în eşalonul regional în allanţă cu Frontul de stânga - situaţie experimentată cu succes la alegerile municipale din Grenoble.

Faţă de Partidul Socialist, poziţia Frontului de stânga este mai radicală,  propunând altor forţe "de stânga şi ecologiste, care refuză politica guvernului"  candidaturi comune care să fie "identificate naţional", având ca obiectiv antrenarea EELV în constituirea unei opoziţii de stânga. 
Tentativă  de relansare electorală pentru Nicolas Sarkozy 

Aparent, Uniunea pentru o Mişcare Populară (UMP) forţează şi o alianţă cu  Uniunea Democraţilor şi Independenţilor (UDI) încă din primul tur de scrutin "în cea mai pare parte a teritoriului", se afirmă la sediul UMP. Nicolas Sarkozy, care preconizează să marcheze revenirea în politică în 10 ianuarie 2015, va trebui să lupte pe două fronturi: cel al alegerilor locale, în calitate de preşedinte al partidului şi cel personal, în perspectiva alegerilor prezidenţiale din 2017, chiar dacă nu este candidat oficial. Lupta va fi cu atât mai complicată cu cât principalul său rival, Alain Juppé, candidat declarat, va intra în arenă, în ianuarie 2015, lansându-şi echipele de susţinători.

Dacă alegerile departamentale vor fi gerate, prioritar, la nivel local, situaţia alegerilor regionale va fi complet diferită. Uniunea Democraţilor şi Independenţilor (UDI) condusă de Jean-Christophe Lagarde se confruntă cu dilema Noului Centru al lui Hervé Morin în 2010. Pe de o parte, există intenţia şi voinţa de a forma o uniune de dreapta cât mai puternică în confruntarea cu stânga şi cu extrema dreapta, astfel încât să fie obţinute cele mai multe voturi în primul tur. UDI solicită trei poziţii cap de listă în uniunea dreptei: Centre (Philippe Vigier), Bourgogne-Franche-Comté (François Sauvadet) şi Normandia (Hervé Morin). Pe de altă parte, există dorinţa veleitară a UDI de a intra singură în luptă, cu scopul afirrmării sale ca ca aliat cu drepturi egale - nicidecum ca satelit al UMP. 
Frontul Naţional aşteaptă să-şi sporească numărul aleşilor
După rezultatele alegerilor europene din 2014, raportul de forţe este defavorabil pentru Uniunea Democraţilor şi Independenţilor (UDI), care s-a remarcat din punct de vedere electoral doar în vestul Franţei (Bretania, Pays de la Loire) şi în Île-de-France, unde Jean-Christophe Lagarde a anunţat că partidul său va candida fără a intra într-o alianţă. 
Frontul Naţional aşteaptă alegerile locale în urma cărora, potrivit sondajelor, va obţine un plus de mandate. Mai mult, Marine Le Pen intenţionează ca Frontul Naţional să obţină, pentru prima oară, majoritatea în una sau chiar două regiuni (Nord-Pas-de-Calais Picardia, Provence-Alpes-Coasta-de Azur dar şi Alsacia Champagne-Ardenne Lorraine).

Viitoarele alegeri locale nu sunt mobilizatoare pentru francezi
Francezii nu s-au grăbit să se înscrie pe listele electorale pentru alegerile locale din 2015. Guvernul are în vedere, pentru viitor, ca înscrierea pe listele electorale să aibă ca termen-limită 30 de zile înaintea scrutinului. François Hollande a anunţat intenţia modificării prevederilor electorale în acest sens, în cadrul unui pachet de măsuri destinat simplificării vieţii francezilor. "I-am cerut ministrului de Interne să conducă acest proiect, împreună cu primarii, astfel încât nici un francez să nu fie privat de dreptul său de vot din cauza rigidităţii acestor reguli"
. 
Franţa are unul dintre cele mai greoaie sisteme electorale din Europa. "Listele electorale sunt întocmite cu prea mult timp înainte. Astfel, cetăţenii trebuie să se înscrie într-un moment în care nici dezbaterea publică, nici atenţia individuală nu sunt centrate pe subiectele electorale"
 a precizat think tank-ul Terra Nova, cu menţiunea că este o posibilă explicaţie solidă a absenteismului. 

 Anul 2015 va avea o puternică încărcătură electorală, ca şi anul 2014 - când s-au desfăşurat alegeri municipale, europene şi pentru Senat. În 2015, francezi vor fi chemaţi la urne în luna martie pentru alegerea consiliilor generale, apoi în luna decembrie pentru alegerea consiliilor regionale. Până acum, cele două scrutine aveau loc simultan pentru a favoriza participarea cetăţenilor, dar guvernul a fost obligat să le separe pentru evitarea riscului de neconstituţionalitate.  
Separarea celor două tipuri de scrutin nu este de natură să mobilizeze francezii - a căror participare a fost mereu scăzută la alegerile locale. Astfel, nivelul absenteismului s-a ridicat la 55,2% în cazul alegerilor cantonale din 2011 şi la 49,5% la alegerile regionale din 2010. În plus, în 2015, alegătorii sunt chemaţi să-şi dea votul pentru consilieri departamentali fără a şti, cu exactitate, care sunt competenţele acestora. Potrivit datelor preliminare, procentajul înscrierii pe listele electorale este scăzut. Astfel, la Toulouse, numărul celor înscrişi pe listă era de zece ori mai mic prin comparaţie ci cel înregistrat în urmă cu trei ani. O situaţie sensibil asemănătoare s-a înregistrat la Bordeaux. 

FLASH. OPINII DE PRESĂ

Grexit, din nou în prim plan

Potrivit Der Spiegel, cancelarul german, Angela Merkel ia în calcul posibilitatea de a nu împiedica Grecia să iasă din zona euro. Publicaţia afirmă că Angela Merkel şi coaliţia aflată la putere consideră că o astfel de mişcare este  inevitabilă în cazul unei victorii a stângii radicale greceşti la alegerile din 25 ianuarie 2015. Der Spiegel face referire la un tip de presiune asupra electoratului grec, pentru a-i determina că nu voteze în favoarea Syriza. Liderul Syriza, Aléxis Tsípras, are intenţia declarată de a renegocia imensa datorie publică elenă (177% din PIB) deopotrivă cu politica de austeritate impusă de troikă.Publicaţia subliniază costul ridicat al unei eventuale ieşiri a Greciei din zona euro, ţinând cont de faptul că Europa deţine 80% din datoria Atenei. De asemenea, Der Spiegel atrage atenţia asupra costului politic pentru Angela Merkel, căreia dreapta şi extrema dreapta i-ar putea reproşa faptul de a fi susţinut Grecia - susţinere perdantă în cazul ieşirii din zona euro. 
Les Échos afirmă că informaţiile din presa germană privind faptul că Angela Merkel ar fi dispusă să nu împiedice eventuala ieşire a Greciei din zona euro au "redeşteptat temerile" investitorilor, "oricum perturbaţi de scăderea preţului petrolului şi de ameninţarea deflaţiei". Consecinţa este scăderea euro – întrebarea fiind dacă este o ştire pozitivă sau o ştire negativă. Les Échos apreciază că ştirea este "bună, mai degrabă". În fapt, publicaţia percepe scăderea euro ca o "rândunică sosită înainte de vreme" în "iarna europeană" -  "o mică gură de oxigen"
. Pe de altă parte, publicaţia consideră că este vorba, probabil, doar de un abertisment discret al Angelei Merkelş pentru a convinge grecii să nu voteze Syriza la alegerile de la sfârşitul lunii ianuarie 2015. 

Presiunile Parisului şi Berlinului asupra Atenei pentru a-şi "respecta angajamentele" se află în centrul atenţiei The Wall Street Journal. Această "retorică severă" demonstrează preocuparea Franţei şi Germaniei în sensul unei schimbări politice în ţara "cea mai vulnerabilă" din zona euro. O schimbare radicală ar putea destabiliza întreaga Europă. Publicaţia consideră că Grecia este răspunzătoare pentru faptul că zona euro se află din nou "într-o situaţie precară"
.

"Moneda euro rămâne cantonată în criza datoriilor" afirmă The Guardian, care trage un semnal de alarmă în sensul presiunilor făcute asupra unei ţări pentru a plăti "ceea ce este imposibil de plătit". "Este posibil ca 2015 să fie anul în care ceea ce este insuportabil nu va mai fi suportat" apreciază ziarul, foarte pesimist în privinţa şansele de reuşită ale "interminabilei austerităţi" în zona euro. Potrivit cotidianului, unica soluţie ar putea fi o reducere "substanţială"
 a datoriei ţărilor din sudul Europei. 
Karhimerini apreciază că alegerile anticipate în Grecia “creează o nouă situaţie-limită pentru Europa”. Uniunea Europeană “poate evita, totuşi, o criză existenţială” dacă “recunoaşte că suferinţele economice ale Greciei sunt reale” şi că “oboseala austerităţii este o problemă cu care nu se confruntă un singur stat membru al zonei euro”
.
Le Figaro se întreabă dacă nu cumva Grecia este "pe cale de a otrăvi Europa încă o dată". Cotidianul are şi un răspuns relativ în sensul că "dacă nu este tocmai sigur că se va întâmpla ce este mai rău, rămâne marea temere legată de alegerile legislative anticipate" din ianuarie 2015 "care l-ar putea aduce la putere pe Alexis Tsipras". "Moratoriul asupra rambursării datoriei, apoi ştergerea unei părţi a acestei, la scară largă" - potrivit Le Figaro, programul de Syriza - "conţine, în esenţă, toate elementele necesare declanşării unei noi crize a monedei euro", "mai ales dacă populismul dezlănţuit contaminează Spania"
. Pe de altă parte, Le Figaro subliniază că "în Grecia, şomajul atinge un sfert din populaţia activă". 
L’Humanité încearcă să explice "ce vrea cu adevărat Syriza pentru ieşirea din austeritate" - un program economic de natură să "constituie o ruptură antiliberală"
. L’Humanité precizează că, pentru moment, Alexis Tsipras nu evocă nici ieşirea din zona euro nici ştergerea datoriei Greciei.

"Dacă este adevărat că "Grexit" este posibil din punct de vedere instituţional, este la fel de adevărat că ar greva asupra finanţelor ţării. Berlinul flutură această ameninţare pentru a pune presiune asupra alegerilor legislative" din ianuarie 2015, afirmă Libération. După ce toate "minţile luminate" printre care "laureaţi ai Premiului Nobel" au explicat că "politica europeană de austeritate este excesivă şi că împinge popoarele la disperare" era firească existenţa unei reacţii. Ziarul o identifică în faptul că "două partide, considerate în mod fals "populişti"" întrucât "nu au nimic în comun cu naţionaliştii" sunt pe cale să ajungă la putere în Grecia şi în Spania. “Europenii şi-au căutat-o cu lumânarea. În urma austerităţii, grecii şi spaniolii şi-au pierdut un sfert din puterea de cumpărare". Austeritatea "a atras după sine niveluri fabuloase ale şomajului în rândul tinerilor". Mult mai grav este că "aceste sacrificii nu au avut ca efect scăderea datoriei nici măcar cu un euro". Pe cale de consecinţă "a sosit momentul în care să se încerce altceva"
. O victorie a formaţiunii lui Aléxis Tsípras la alegerile legislative din ianuarie 2015 ar putea “schimba întregul eşafodaj atât în ţară cât şi în restul Europei". Pentru unii este "cel mai negru coşmar”, în timp ce, pentru alţii este “cea mai aprigă speranţă". Perspectiva victoriei Syriza la alegerile legislative anticipate din Grecia "a început să dezlănţuie pasiunile şi dincolo de graniţele ţării. Chiar şi o privire sumară pe reţelele sociale relevă polarizarea extremă, generată de eventualitatea unei victorii a partilui condus de Alexis Tsípras, de la Bruxelles la Berlin, trecând prin Paris şi Madrid"
.   

Paralel cu scăderea forţei euro, scade vertiginos rubla. "Se pare că Rusia este pe cale să se confrunte cu o iarnă foarte lungă şi rece, devastatoare"
 a afirmat Slate. Scăderea rublei este explicată prin scăderea preţului petrolului şi prin sancţiunile occidentale. "Sancţiunile occidentale îşi fac efectul" afirmă The Wall Street Journal. 
O opinie contrară şi foarte critică a exprimat Der Freitag, considerând că “Occidentul plăteşte un preţ ridicat pentru evaluarea nerezonabilă a crizei din Ucraina şi pentru politica dură împotria Rusiei”. Conflictul din Rusia a avut pentru Occident o serie de consecinţe negative, de natură economică şi politică. Din punct de vedere politic, “fericirea familială” a UE este în pericol - nu doar din cauză că unele ţări sunt nemulţumite de extinderea nejustificată a NATO pentru a se opune rezistenţă Rusiei dar şi pentru că Uniunea Europeană “şi-a legat cu lanţul Ucraina” care “poate doar să cheltuiască”. Publicaţia aminteşte faptul că reprezetanţi ai guvernului german - printre care Sigmar Gabriel şi ministrul de Externe, Frank Walter Steinmeier - “s-au pronunţat împotriva politicii dure împotriva Rusiei”. La rândul său, cancelarul Angela Merkel “a realizat că securitatea în Europa poate fi realizată doar împreună cu Rusia, nicidecum printr-o poziţie împotriva acesteia”
. Der Freitag a subliniat că “sancţiunile împotriva Rusiei”, care au lovit în multe companii europene, “vor avea ca efect o încetinire economică semnificativă în anul 2015”. “Atitudinea ostilă faţă de Rusia va bloca, în viitorul apropiat, toate canalele economice eurioasiatice. (…) continuarea războiului economic dus de Occident împotriva Rusiei este un lucru nechibzuit”. Der Freitag a apreciat că Rusia va continua să atragă investiţii străine, întrucât “Rusia este unul dintre cele mai solvabile state ale lumii”. În plus, “preţurile petrolului vor creşte din nou, nu mai târziu de 2016”, iar “până atunci, Rusia îşi va putea susţine moneda naţională cu ajutorul rezervelor valutare”
. 

Demersurile având ca scop contracararea Rusiei par a lua forme diverse. Potrivit Interfax, preşedintele Ucrainei, Petro Poroşenko, şi-a exprimat speranţa că la summit-ul Parteneriatului estic, programat să aibă loc la Riga, în mai 2015, va fi aprovată înfiinţarea unui canal rusofon pan-european “ca sursă de informare obiectivă” - în fapt, un canal de contrapropagandă.  Informaţia completă în acest sens se referă la iniţiativa miniştrilor de Externe ai Letoniei, Estoniei, Danemarcei şi Marii Britanii “de a înfiinţa în UE mojloace de informare în masă rusofone de contrapropagandă”. Comentând informaţia, Aleksei Puskov – adjunctul ministrului rus de Externe – a afirmat că aceste “planuri contravin principiului libertăţii cuvântului”. “Rusia a avut întotdeauna o atitudine pozitivă în ceea ce priveşte libertatea cuvântului, dar planurile care se fac în UE referitor la crearea unui fel de canal de contrapropagandă nu corespund acestei libertăţi”
. 
Fără "curaj politic" şomajul nu scade 

Guvernul francez nu dă vreun semn de schimvare sau de distanţare de politicile anterioare, afirmă L’Opinion. Publicaţia denunţă lipsa "curajului politic" şi a unei "adevărate reforme pe piaţa muncii"
, ceea ce ar explica faptul că numărul şomerilor scade în toată Europa, cu excepţia Franţei.

"Hollande a afirmat că "asumă" eşecul legat de şomaj" precizează Le Figaro, adăugând că, pe de altă parte, "nu şi-a recunoscut, vreodată, greşelile politice pe care le-a făcut după 2012". Potrivit opiniei ziarului,  preşedintele Franţei ""asumă" mai degrabă o greşeală de comunicare decât o greşeală de acţiune"
.

Viaţa privată a preşedintelui Franţei este subiectul unui volum aparţinându-i fostei sale partenere de viaţă. Le Parisien afirmă că acesta ar putea unui scenariu de film, scris de Saïda Jawad - prietenă cu Trierweiler. 

În Germania, mişcarea Pegida bulversează societatea

Mişcarea germană Pegida - Patrioţii europeni contra islamizării Occidentului - stârneşte preocupări crescânde. Succesul Pegida în estul ţării este neliniştitor, mişcarea fiind percepută ca islamofobă - "xenofobă", potrivit Slate, care ridică întrebări legate de motivele popularităţii sale, cu referire la "inteligenţa" iniţiatorilor, care "vehiculează acelaşi tip de idei cu acei indivizi înspăimântători (…) cu craniile rase", diferenţa fiind că "le îmbracă" în cuvinte potrivite pentru clasa de mijloc. Ca atare, nu poate induce în eroare faptul că "Pegida subliniază că este împotriva însemnelor naziste, că se auto-proclamă "non-xenofobă" şi împotriva celor care predică ura, indiferent de religia lor"
.

Este greu de definit natura acestei mişcări cu grad de seducţie peste cel al extremei dreapta, afirmă presa germană. Frankfurter Allgemeine Zeitung se întreabă dacă Pegida poate fi considerată ca "un echivalent al Frontului Naţional din Franţa", ai cărui adepţi nu s-au pronunţat până acum asupra acestei mişcări. "Nu există nici o declaraţie, nici măcar un cuvânt pe site-ul oficial al partidului, care nu şi-a exprimat opinia asupra grupului german"
.
Liderul Consiliului german al evreilor, Josef Schuster, a condamnat manifestaţiile Pegida. El a declarat că este “absolut inacceptabil ca frica de terorismul islamist să fie mijloc de manipulare pentru a denigra o întreagă religie”
. Biserica Romano-Catolică din Germania “şi-a exprimat îngrijorarea faţă de intenţiile Pegida de a organiza, în continuare, demonstraţii”
.
The Telegraph subliniază că tot mai mulţi cetăţeni se mobilizează împotriva islamizării, în Germania. “Politicienii din toate marile partide sunt surprinşi de creşterea numărului naţiopnaliştilor de dreapta, furioşi pe sistemele de imigraţie şi azil pe care le consideră un eşec”
. 

Le Figaro precizează că propaganda islamică are o nouă revistă online, în limba franceză, cu titlul Dar al-Islam. Publicaţia le cere musulmanilor să plece din Franţa pentru a ajunge în teritoriile ocupate de Statul Islamic.  

Masacru în numele Divinităţii


Talibanii au ucis, în Pakistan, la Peshawar, 132 de elevi într-o şcoală în care învăţau copiii ofiţerilor superiori. Dawn precizează că masacrul a avut loc într-o zi de examene. Elevii "nu se aşteptau să moară". "Indignarea este este o stare de spirit des întâlnită în Pakistan şi, după aproape un deceniu de atacuri teroriste, se poate spune că a devenit o obişnuinţă"
.
"Adevărul este următorul: nu doar teroriştii, dar tot Pakistanul este vinovat pentru barbaria căreia i-au căzut victime aceşti copii" afirmă The Nation. "Nu afirmăm acest lucru pentru a judeca sau pentru a descuraja, dar pentru a determina o schimbare politique, din grijă pentru copiii noştri şi pentru ţara noastră. Doar adevărul poate fi eliberator"
.
Publicaţia L’Orient Le Jour publică o fotografie a mamelor pakistaneze plângându-şi copiii. "La Peshawar, monştri şi groază"
, scrie cotidianul libanez.
Un masacru "comis în numele Divinităţii", scrie The Independent. Ziarul precizează că autorii carnagiului strigau "Allahu Akbar"
 în timp ce secerau copiii cu gloanţe.
O "abjecţie", o "barbarie" a islamiştilor - afirmă Libération. Cotidianul subliniază că "Talibanii sunt recidivişti. (…) Sunt cei care, de mulţi ani, distrug şcolile şi ucid elevii. Sunt cei care asasinează echipele medicale care vaccinează împotriva poliomielitei"
.
The Washington Post precizează că este cel mai sângeros atentat din Pakistan după 2007. Potrivit opiniei publicaţiei, acesta corespunde unui moment de "declin" al talibanilor din această ţară. Ziarul american apreciază că acest declin s-ar datora, în mare parte, atitudinii ferme a lui Nawaz Sharif, care "manifestă mai multă determinare decât predecesorii săi în lupta împotriva grupărilor teroriste, sprijinite, anterior, de Islamabad"
. 

Pericol de Califat în Africa de Vest

Gruparea teroristă Boko Haram, de sorginte islamistă, a reuşit să cucerească baza militară şi oraşul Baga, din nord-estul Nigeriei. "O nouă înfrângere pentru guvern"
 a precizat The Guardian. Potrivit mărturiilor locuitorilor oraşului de pe malul lacului Tchad, atacul islamiştilor a survenit după ce Baga fusese ţinta unui raid aerian soldat cu 185 de morţi.

"Boko Haram este pe cale de a câştiga" partida, a afirmat The Wall Street Journal, referindu-se la campania de mobilizare pe reţelele sociale în sprijinul celor 200 de liceeni răpiţi cu un an în urmă, care nu au fost găsiţi. Denunţând corupţia şi incompetenţa gubernului nigerian, cotidianul apreciază că "Statele Unite vor trebui să depună, în continuare, eforturi diplomatice şi militare pentru a împiedica Boko Haram să instituie, de facto, un califat în Africa de Vest"
. 
The Independent precizează că în Statele Unite au fost puşi sub acuzare doi americani de origine gambiană. Cei doi au pus la cale putch-ul ratat din Gambie. Potrivit The Independent, aceştia au cumpărat arme şi echipamente militare pe care le-au expediat în Gambia cu intenţia de "a-l goni de la putere pe  preşidentele Yahya Jammeh, cu sprijinul unei părţi a armatei". Tentativa s-a soldat cu un eşec, "atacul palatului prezidenţiel a fost respins de soldaţii fideli  preşedintelui, care se afla în străinătate"
. Ulterior, Papa Faal şi Cherno Njie au reuşit să fugă din Gambia şi să ajungă în Statele Unite, unde au fost reţinuţi imediat.
Potrivit The Daily Beast, Papa Faal este "un veteran al armatei americaine, care a luptat în Afganistan"
. Informaţia a fost confirmată de Pentagon, care a precizat că Papa Faal a dobândit cetăţenie americană după ce a făcut parte, timp de şapte ani, din forţele aeriene. 

În altă ordine de idei, The Guardian relatează apariţia unei iniţiative de excepţie în Africa. Un grup de pasionaţi africani ai spaţiului extraterestru a lansat pe Internet o campanie pentru strângerea de fonduri - scopul fiind "prima misiune africană pe Lună"
. Iniţiativa aparţine unui ONG sud-african, numit Africa2Moon. 

The New York Times precizează că oamenii de ştiinţă au anunţat la descoperirea a două planete. Acestea "par să fie candidate de excepţie la a oferi condiţii propice vieţii"
. Una dintre cele două pare a fi cea mai asemănătoare planètă cu Terra dintre cele descoperite până în prezent.  
Chişinău: ”cine va ghida din exterior, Moscova sau Bruxelles”

Potrivit observatorilor Promo-LEX, 15 concurenţi electorali au cel puţin 226 de sedii permanente în 32 de centre raionale, municipiile Chişinău, Bălţi şi UTAG. Raportările oficiale arată sume mari nedeclarate de unele partide, a precizat Europa Liberă.  „Strigătele, sloganurile şi promisiunile electorale au încetat. S-a aşternut liniştea. E posibil să mai existe nemulţumiri după anunţarea rezultatelor definitive, dar vacarmul electoral asurzitor s-a stins. Cum va fi peisajul de după alegeri? Se va deosebi radical de ceea ce a fost anterior?”

BBC News a anunţat existenţa avantajului pentru partidele proeuropene din Republica Moldova faţă de cele proruse, dar şi faptul că nici unul din blocurile politice - cu atât mai puţin un singur partid, nu poate forma guvernul fără negocieri şi alianţe dificile. “Alegerile şi, mai ales, viitorul guvern de la Chişinău au căpătat importanţă regională sporită în contextul crizei din Ucraina învecinată”
.

Der Spiegel  a apreciat că alegerile din Moldova au reprezentat un referendum pentru direcţia de politică externă a micului stat fost sovietic.. „Republica  Moldova ajunsese ultima dată în spaţiul public de discuţie german odată cu avertismentele cancelarului Merkel legate de politica expansionistă a Moscovei în spaţiul ex-sovietic”
.
L’Express a descris alegerile din Moldova drept un proces de importanţă crucială a cărui miză este însuşi viitorul ţării. „Întrebarea la care alegătorii moldoveni au răspuns de fapt este următoarea: Cine urmează să ghideze ţara din exterior: Moscova sau Bruxelles-ul”
. 
Le Point  a apreciat că, păstrând proporţiile, scrutinul din Moldova este un instrument de măsurare a efectelor crizei ucrainene. “Moldova ştie foarte bine, poate mai bine chiar ca Ucraina, ce înseamnă să fii prins între două mari blocuri politice şi ce înseamnă ca forţele de la Kremlin să susţină mişcări separatiste în Transnistria”
. 
The Washington Post cpnsideră că rezultatul scrutinului din Republica Moldova echivalează cu o înfrângere pentru Vladimir Putin. „Vladimir Putin, adeptul forţei militare pentru preluarea controlului unor bucăţi din ţări vecine, a pierdut (...) încă o fostă republică sovietică, în pofida campaniei prin care a încercat să-şi instaleze clienţii în fruntea Moldovei”
.

The Economist consideră că „Moldovenii aleg cu greu Europa”. Publicaţia face, astfel, aluzie la rezultatul deloc neglijabil obținut de comunişti şi  cataloghează situaţia drept „un scrutin ambiguu într-o ţară mică, prinsă între Rusia şi Uniunea Europeană, cu trei partide pro-europene care se încumetă să formeze viitorul Guvern”
. The Economist pune sub semnul întrebării legitimitatea alegerilor, după ce numeroși cetățeni s-au plâns că participarea partidului Patria, pe care au vrut să-l voteze, a fost exclusă. Pe de altă parte, însă, reprezentanții OSCE s-au declarat mulţumiţi de organizarea alegerilor în Republica Moldova. "Concluzia noastră este că scrutinul din Moldova le-a oferit votanţilor o alegere liberă. Campaniile electorale au fost influenţate de aspiraţiile geopolitice ale ţării. Totuşi, descalificarea unui partid ridică semne de întrebare privind circumstanţele acestei decizii"
 a declarat Emin Onen, liderul observatorilor OSCE.
Euronews a atras atenţia asupra faptului că după anunţarea rezultatului alegerilor începe munca politicienilor care au fost mandatați să formeze o coaliție guvernamentală pro-europeană.

 
Presa rusă a comenteat rezultatele alegerilor parlamentare după prelucrarea a peste 88% din buletinele de vot. Kommersant a anunţat că în Republica Moldova la alegerile parlamentare a câştigat partidul comuniştilor, după o campanie electorală destul destul de tulburată. Itar-Tass a relatat despre incidentele din secţia de votare de la consulatul de la Moscova, iar Moscow Times a apreciat că rezultatele în favoarea comuniştilor ar putea încetini, dacă nu chiar opri parcursul european al Republicii Moldova.

Surpriza momentului, spune Kommersant, vine din partea Partidului Socialist, care după procesarea a peste 88% din buletine a obţinut 21,6% din voturi şi astfel poate conta pe un număr important de locuri în parlament. “Partidul Socialist este cel care insistă pentru intrarea Republicii Moldova în Uniunea Vamală Rusia-Belarus-Kazahstan. Dacă Republica Moldova ar adera la Uniunea Vamală Rusia-Belarus-Kazahstan, comuniştii au declarat în campanie că în Republica Moldova se va trăi bine, că ar beneficia de gaz ieftin, vinul moldovenesc ar merge pe piaţa rusă, iar problema transnistreană ar fi, în sfârşit, rezolvată. Desigur, cei care susţin o astfel de măsură nu spun şi că de fapt beneficiile economice în cadrul uniunii vamale nu sunt tocmai echitabile şi că Rusia oferă gaz ieftin la schimb cu controlul asupra infrastructurii de pe teritoriile naţionale”
. Moscova sprijină deschis Partidul Socialiştilor, a precizat Kommersant. Liderii partidului, Igor Dodon şi Zinaida Greceanîi s-au întâlnit pe 4 noiembrie 2014 cu Vladimir Putin. Sloganul de campanie al socialiştilor a fost îndepărtarea de Europa – au promis ruperea Acordului de Asociere cu Uniunea Europeană şi intrarea ţării în Uniunea vamală Rusia-Belarus-Kazahstan.
Campania electorală a fost una dintre cele mai tulburate de scandaluri din câte s-au cunoscut în Republica Moldova Nici ziua votului nu a facut excepţie, nu a fost lipsită de surprize neplăcute, mai ales pentru că sistemul informatic de evidenţă a votului a „căzut” aproape imediat dupa ce s-au deschis urnele şi din acest motiv pe reţelele de socializare au început sa fie comunicate tot felul de nereguli, a relatat Kommersant. “Sistemul informatic, cel care ar fi trebuit să prevină în principal votul multiplu nu a funcţionat o perioadă de timp chiar la începutul scrutinului şi imediat au fost denunţate încălcări ale regulilor electorale. Cel mai mult s-a vorbit despre turism electoral şi pe Facebook au apărut fotografii cu autocare pline de tineri, despre care se spunea că sunt plimbaţi de la o secţie la alta pentru a vota”
.

“Situaţia în care stânga ar deţine majoritatea ar fi pe placul Rusiei, care, prin restricţiile aplicate produselor moldoveneşti a transmis un mesaj de forţă”
. Moscow Times a subliniat cât de importantă este pârghia economică pentru Republica Moldova – potrivit sondajelor de opinie aceasta fiind una dintre cele mai mici şi sărace ţări din Europa, diviziată între curentul pro-european şi cel pro-rus, o ţară aflată la răscruce, între Europa şi Rusia. Moscow Times a amintit şi de potenţialul de conflict din Transnistria, asupra căruia Moscova nu a manifestat încă interesul de a interveni aşa cum a făcut-o în Ucraina - care, de asemenea, afirmă că are o agendă europeană. 

“La Moscova au fost incidente în secţia de votare de la consulat” a precizat Itar-Tass. Cetăţenii moldoveni au venit în număr foarte mare la vot. “Sute de cetăţeni moldoveni nu au mai putut vota la consulat pentru că orarul nu a fost prelungit şi, în plus, cele 3.000 de buletine de vot erau epuizate”
. Pe de altă parte, observatorii au semnalat că la cozile formate în faţa consulatului erau peste 5.000 de persoane. “Guvernul Republicii Moldova a deschis pe teritoriul Rusiei doar cinci secţii de votare pentru alegerile parlamentare. Centrele au fost la Moscova, Ramenskoy, Novosibiirsk, Sankt Petersburg şi Soci. Potrivit statisticilor oficiale sunt peste 700.000 de de cetăţeni moldoveni care locuiesc în Rusia. Sursele neoficiale ridică cifra la un milion. Cu toate acestea, potrivit legii electorale din Republica Moldova, fiecare centru de votare primeşte doar 3.000 de buletine de vot. La Moscova cei rămaşi pe dinafară au protestat, dar nu s-au înregistrat tulburări ale ordinii publice”
.

RIA Novosti a afirmat că mii de moldoveni au fost lipsiţi de dreptul la vot. "Majoritatea moldovenilor care muncesc în Rusia nu au fost lăsaţi să voteze". "Spre deosebire de Italia, unde au fost deschise 25 de secţii de votare pentru 200.000 de cetăţeni moldoveni, în Rusia au fost deschise doar cinci secţii pentru 700.000 de alegători. Astfel, sute de mii de moldoveni nu au putut vota" a precizat agenţia rusă. Potrivit RIA Novosti, alegerile au demonstrat o consolidare a forţelor proruse în Republica Moldova, în contextul în care "poziţiile forţelor proeuropene din această ţară sunt tot mai slabe". "În urma acestor alegeri ar putea fi creată o coaliţie largă, din care ar face parte comuniştii, liberal-democraţii şi democraţii. Această construcţie politică se poate vinde bine atât Europei, cât şi Rusiei"
.

. Rezultatul obţinut de Partidul Socialiştilor în urma alegerilor din Republica Molodova reprezintă "o palmă pentru Europa" şi arată că "poziţiile forţelor proeuropene din această ţară sunt slabe". Potrivit Nezavisimaia Gazeta, victoria socialiştilor la alegeri a fost o adevărată surpriză pentru mulţi. "Toţi s-au obişnuit că în ultimii 15 ani cea mai mare susţinere din partea populaţiei o primeau comuniştii, deşi ţara este condusă de o coaliţie formată din partide mai puţin populare"
 a scris cotidianul într-un articol cu titlu sugestiv "Vladimir Putin l-a întrecut pe cancelarul german la alegerile din Republica Moldova".  Publicaţia a apreciat că socialiştii au obţinut rezultatul foarte bun “datorită lozincii “Moldova va fi un stat prosper doar alături de o Rusie puternică”, precum şi datorită preşedintelui Vladimir Putin, care s-a întâlnit cu liderul PSRM. Această întâlnire a fost un semnal pentru alegătorii moldoveni". Potrivit opiniei Nezavisimaia Gazeta, Partidul Socialiştilor a primit o parte din voturi pe care trebuia să le obţină Partidul Patria, exclus anterior din cursa electorală din Republica Moldova. Ziarul denunţă numărul mic de secţii de votare în Rusia, menţionând că "aproape o treime din cetăţenii moldoveni cu drept de vot nu au reuşit să voteze"
.

Pravda a afirmat, de asemenea, că "rezultatele alegerilor din Republica Moldova reprezintă o palmă pentru Europa". Publicaţia a evocat "vizitele foarte dese ale diplomaţilor occidentali în ultima perioadă"
 subliniind că partidele proruse au obţinut, totuşi, rezultate foarte bune. 
Rosiiskaia Gazeta a afirmat că "falsificările grave la alegerile din Republica Moldova duc ţara spre un conflict civil". "Cum va fi poziţia Chişinăului faţă de Transnistria şi care este probabilitatea unui război civil după aproape 20 de ani de linişte? Se va orienta Republica Moldova spre integrarea în Uniunea Europeană, deşi trebuie să înţeleagă că este una dintre cele mai sărace ţări şi nimeni n-o aşteaptă în Europa, sau va prefera să consolideze relaţiile cu Rusia, unde muncesc peste 700.000 de moldoveni?"
. În opinia Rosiiskaia Gazeta, "alegerile au arătat totuşi că mulţi moldoveni chiar cred că sunt aşteptaţi în Uniunea Europeană cu braţele deschise". (...) "De fapt, unii încearcă să aducă Republica Moldova pe drumul Golgotei, provocând un război civil după scenariul celui din Ucraina".
Lavrov: “Situaţia din Ucraina poate fi soluţionată fără sufleuri”

Vladimir Putin a semnat noua doctrină militară, care reflectă apariţia unor noi ameninţări la adresa securităţii naţionale. Rossia Today precizează că documentul consideră extinderea NATO drept una dintre principalele ameninţări în plan extern. NATO a asumat “funcţii globale prin violarea legislaţiei internaţionale”, se arată în noua doctrină militară rusă, care mai subliniază că “desfăşurarea sistemului de rachete antibalistice strategice subminează stabilitatea şi echilibrul puterilor în domeniul capacităţilor nucleare”
.

Pornind de la faptul că “preşedintele Poroşenko a semnat legea prin care Ucraina renunţă la statutul de ţară nealiniată militar”, agenţia de presă Unian a afirmat că liderul de la Kiev “a precizat că intenţionează să reformeze ţara, pentru a corespunde standardelor NATO şi Uniunii Europene”.  

Subiectul este completat de Interfax, care menţionează că autorităţile de la Kiev au în vedere organizarea unui referendum “pentru ca poporul să decidă în privinţa unei eventuale aderări la Alianţa Nord-Atlantică”. 

Pe de altă parte, publicaţia ucraineană Glavnoe menţionează că “în cazul în care Statele Unite îi vor furniza arme Ucrainei”, deputaţii Dumei de Stat “îi vor solicita preşedintelui Putin să-I înarmeze pe revelii separatişti”. Este citat Serghei Lvrov, ministrul rus de Externe, potrivit căruia “situaţia din estul Ucrainei va putea fi soluţionată” cu condiţia ca “influenţa exercitată de sufleurii de la Bruxelles şi Washington să înceteze”
. 

Lucrurile s-ar putea lămuri cu ocazia “întâlnirii pe care preşedintele ucrainean o va avea cu Putin, Hollande şi Merkel” afirmă Le Soir. Discuţiile respective vizează “conflictul din estul Ucrainei”
.

Situaţia din zonă este agravată de faptul că “Ucraina a plasat Crimeea sub embargo” a subliniat Nezavisimaia Gazeta. Publicaţia să detalii dramatice legate de populaţie. “Locuitorii peninsulei (…) sunt confruntaţi cu o blocadă a transporturilor, cu pene de electricitate, cu o probabilă penurie de apă potabilă şi cu probleme ce ţin de cardurile bancare”
.    

